sagorsarker/bangla-wikipedia huggingface dataset:
মোল্লা জিউন

মোল্লা জিউন বা শায়খ আহমদ ইবনে আবি সাঈদ মোল্লা জিউন (আরবি: شیخ احمد بن ابی سعید ملا جيون ; জন্ম :১০৪৮ হি: - মৃ: ১১৩০ হি:) মোল্লা জিউন নামে তিনি প্রসিদ্ধি লাভ করেন। তিনি ছিলেন একজন ভারতীয় মুসলিম পণ্ডিত ; ফকিহ , মুফাসসির এবং তৎকালীন সময়ের একজন আলিমে দ্বীন (ধর্মীয় ব্যক্তিত্ব)।
নাম আহমদ। পিতার নাম আবু সাঈদ। তার দাদার নাম আবদুল্লাহ। তিনি ১০৪৮ হিজরিতে ভারতের আমেঠি জেলায় জন্ম গ্রহণ করেন।
সাত বছর বয়সে তিনি স্বীয় ধর্ম গ্রন্থ আল কুরআন হিফজ ( সংরক্ষণের লক্ষ্যে মুখস্থ) করেন। জ্ঞানর্জনের জন্য তিনি ভারতের বিভিন্ন জেলায় সফর করেন। সেসময়ের জ্ঞানী-গুণী প্রজ্ঞাবান আলিমদের নিকট থেকে তিনি জ্ঞান অর্জন করেন। পাঠ্য ভুক্ত অধিকাংশ গ্রন্থ শায়খ মুহাম্মদ সাদেক তুর্কির নিকট অধ্যয়ন করেন। পরিশেষে তিনি কর্ম জীবননের শুরুতে নিজ জন্মভূমিতে অধ্যাপনা শুরু করেন।
তিনি খুব মেধাবী ছিলেন। অতুলনীয় মধুর ছিল তার ব্যবহার। উঠাবসা কথাবার্তা চলাফেরায় তিনি ছিলেন অমায়িক স্বভাবের। নম্র ও ভদ্রতায় সমসাময়িক মহলে প্রশংসিত হতেন। কারো প্রতি তিনি কোন অসন্তুষ্টি প্রকাশ করতেন না। পাঠ্যভুক্ত বই পৃষ্ঠার পর পৃষ্ঠা অনায়াসে মুখস্থ করে ফেলতেন। আরবি, ফার্সি ও উর্দু ধর্মীয় ইসলামিক সুদীর্ঘ কবিতা তিনি একবার দেখে বা শুনে হুবহু মুখস্থ বলতে পারতেন।
মোল্লা জিউনের বয়স যখন ৫৫ বছর তখন তিনি হজব্রতে যান। দীর্ঘ সময় সেখানে তিনি অতিবাহিত করেন। ১১১২ হিজরিতে তিনি পুনরাই হারামাইন শরিফাইন (মক্কা-মদিনা) জিয়ারত করেন। এবারে তার মাতা পিতা উভয়ের পক্ষ থেকে দুটি বড় হজ্ব আদায় করেন। এ সময় তিনি অত্যন্ত যোগ্যতার সাথে বুখারি ও মুসলিম শরিফের দরস দেন।
তিনি ১১৩০ হিজরিতে মৃত্যুবরণ করেন। তাকে আমেঠি নামক স্থানে তারই মাদরাসার এক পাশে তাকে দাফন করা হয়।
ঔরঙ্গাবাদ বিভাগ

ঔরঙ্গবাদ বিভাগ ভারত এ মহারাষ্ট্র রাজ্যের ছয় প্রশাসনিক বিভাগ এর মধ্যে একটি। এটি মহারাষ্ট্রের মারাঠওয়াদা অঞ্চলে অবস্থিত।
মারাইমালাইনগর

মারাইমালাইনগর দক্ষিণ ভারতের তামিলনাড়ু রাজ্যে অবস্থিত চেঙ্গলপট্টু জেলায় চেন্নাই শহরের উপকণ্ঠে অবস্থিত একটি জনবসতিপূর্ণ শহর। চেন্নাই মহানগরের দক্ষিণ প্রান্তে অবস্থিত একটি পুরনিগম৷ চেন্নাইয়ের এগমোর থেকে ৫০ কিলোমিটার ও বণ্ডলুর থেকে ১৫ কিলোমিটার দক্ষিণে এটি অবস্থিত৷
মারাইমালাইনগর চেন্নাই মহানগর এলাকার অন্তর্গত৷ চেন্নাই নগরোন্নয়ন কর্তৃপক্ষ ১৯৮০ খ্রিস্টাব্দ নাগাদ এটিকে উপগ্রহ নগরে উন্নীত করে৷ মারাইমালাইনগরে বহু ভারীশিল্প সংস্থান৷ এখান থেকে এক মাইল দূরত্বের মধ্যেই রয়েছে ফোর্ড ইন্ডিয়া প্রাইভেট লিমিটেড ও বিএমডব্লিউ গাড়ী প্রস্তুতকারক দুটি সংস্থা৷ ৮ কিলোমিটার দূরত্বে ভারতের সফটওয়্যারের সিংহভাগ দখল করে রাখা ইনফোসিসের একটি কার্যালয় রয়েছে৷ নিকটবর্তী পোতেরিতে রয়েছে এসআরএম বিশ্ববিদ্যালয়ের মূল বিদ্যায়তন প্রাঙ্গণ, এটি মূলত বিজ্ঞান ও প্রযুক্তি বিশ্ববিদ্যালয়৷
২০১১ খ্রিস্টাব্দ অনুযায়ী এর জনগণনা ছিলো ৮১,৮৭২ জন৷ এই অঞ্চলটিতে রয়েছে চেন্নাই শহরতলি রেলওয়ের মারাইমালাইনগর রেলওয়ে স্টেশন৷ এর উত্তর দিকে রয়েছে কাট্টাঙ্কুলতুর ও‌ দক্ষিণ দিকে রয়েছে সিংহপেরুমালকোয়িল।
২০১১ খ্রিস্টাব্দে ভারতের জনগণনা অনুসারে মারাইমালাইনগরের জনসংখ্যা ছিল ৮১,৮৭২ জন, যেখানে প্রতি হাজার পুরুষে ৯৫৩ জন নারী বাস করতেন, যা জাতীয় গড়ের তুলনায় অধিক হলেও রাজ্যের গড় অনুযায়ী কম। মোট শিশু সংখ্যা ৮,৮২১ জন যেখানে শিশুপুত্র সংখ্যা ৪,৫৫৫ জন এবং শিশুকন্যা সংখ্যা ৪,২৬৬ জন। জনসংখ্যা অনুপাতে তপশিলি জাতি এবং তপশিলি উপজাতি শতাংশ যথাক্রমে ১৮.৫৪ ও ০.৪৫। শহরটির সাক্ষরতার হার ছিল ৭৮.৬৭ শতাংশ যা জাতীয় সাক্ষরতার হারের তুলনায় বেশি। শহরে মোট পরিবার সংখ্যা ১৯,৯৭০ টি। মোট শ্রমজীবীর সংখ্যা ৩১,৯২৬ জন, যার মধ্যে কৃষক ৩২৯ জন, মূল কৃষিজীবী ৭৩২ জন গৃহস্থলী সংক্রান্ত শ্রমজীবী ৮৫৩ জন, অন্যান্য শ্রমজীবী ২৫,৬৩৭ জন। মোট প্রান্তিক শ্রমজীবী সংখ্যা ৪,৩৭ জন, যার মধ্যে প্রান্তিক কৃষক ৭১ জন, প্রান্তিক কৃষিজীবী ১৯১ জন, প্রান্তিক গৃহস্থলী সংক্রান্ত শ্রমজীবী ১৬৪ জন, অন্যান্য শ্রমজীবী ৩,৯৪৯ জন।
আতঙ্কের উপত্যকা

আতঙ্কের উপত্যকা (মূল নাম: দ্য ভ্যালি অব ফিয়ার; ) আর্থার কোনান ডয়েল রচিত শার্লক হোমসের চতুর্থ এবং সর্বশেষ উপন্যাস। এটা আংশিকভাবে মোলি ম্যাগুইরস এবং পিঙ্কার্টনের প্রতিনিধি জেমস ম্যাকপারল্যান্ডের ওপর ভিত্তি করে নির্মিত। উপন্যাসটি ১৯১৪ সালের সেপ্টেম্বর মাস হতে ১৯১৫ সালের মে মাসের মাঝামাঝি সময়ে দ্য স্ট্র্যান্ড ম্যাগাজিনে প্রথম প্রকাশিত হয়। ১৯১৪ সালে প্রথম বই সংস্করণটি কপিরাইট করা হয় এবং এটি নিউ ইয়র্ক ভিত্তিক জর্জ এইচ ডোরান কোম্পানি দ্বারা প্রথম প্রকাশিত হয়; বইয়ের প্রচ্ছদটি তৈরি করেছিলেন আর্থার আই কেলার।
এই উপন্যাসে বার্লস্টোন ম্যানর চরিত্রটি কেন্টের টানব্রিজ কুয়ার নিকটস্থ গ্রুমব্রিজ প্লেসের ওপর ভিত্তি করে নির্মিত। অন্যদিকে, "দ্য ভ্যালি অব ফিয়ারের" নেপথ্য কাহিনী আংশিকভাবে মোলি ম্যাগুইরসের ওপর ভিত্তি করে নির্মিত।
"দ্য ভ্যালি অব ফিয়ার" ১৯১৪ সালের সেপ্টেম্বর মাস হতে ১৯১৫ সালের মে মাস পর্যন্ত দ্য স্ট্র্যান্ড ম্যাগাজিনে ধারাবাহিকভাবে প্রথমবারের মতো প্রকাশিত হয়। স্ট্র্যান্ড ম্যাগাজিনে, এই উপন্যাসটি ফ্র্যাঙ্ক উইলস দ্বারা অঙ্কিত ৩১টি চিত্র সহকারে প্রকাশ করা হয়েছিল। ১৯১৫ সালের ২৭ ফেব্রুয়ারি নিউ ইয়র্কের জর্জ এইচ ডোরান কোম্পানি স্ট্র্যান্ড ম্যাগাজিনে ধারাবাহিকভাবে প্রকাশ সমাপ্তির পূর্বে বই আকারে প্রথমবারের মতো প্রকাশ করে। ১৯১৫ সালের ৩রা জুন স্মিথ, এল্ডার অ্যান্ড কোম্পানি প্রথমবারের মতো উপন্যাসটির ব্রিটিশ বই সংস্করণ প্রকাশ করা। শার্লক হোমসের প্রথম উপন্যাস আ স্টাডি ইন স্কারলেটের মতো, "দ্য ভ্যালি অব ফিয়ারেরও" দুটি খণ্ড রয়েছে। প্রথম খণ্ডের শিরোনাম "দ্য ট্রাজেডি অব বার্লস্টোন" এবং দ্বিতীয়টির শিরোনাম "দ্য স্কাউরেস"।
অমরাবতী বিভাগ

ভারহাদ নামে পরিচিত অমরাবতী বিভাগ হ'ল ভারতের মহারাষ্ট্র রাজ্যের ছয়টি প্রশাসনিক বিভাগ-এর মধ্যে একটি। অমরাবতী এবং নাগপুর বিভাগগুলি প্রাচীন বিদর্ভ অঞ্চল নিয়ে গঠিত। অমরাবতী বিভাগটি উত্তরে মধ্য প্রদেশ রাজ্য, পূর্বে নাগপুর বিভাগ, তেলেঙ্গানা রাজ্য দক্ষিণ-পূর্বে, মারাঠওয়াদা অঞ্চল (ঔরঙ্গাবাদ বিভাগ) দ্বারা আবদ্ধ দক্ষিণ ও দক্ষিণ-পশ্চিমে এবং পশ্চিমে নাসিক বিভাগ।
বিভাগটি পাঁচটি জেলাগুলির তালিকা তে বিভক্ত হয়েছে:
<nowiki>*</nowiki> আকোলা
<nowiki>*</nowiki> অমরাবতী
<nowiki>*</nowiki> বুলদানা
<nowiki>*</nowiki> যবত্মাল
<nowiki>*</nowiki> ওয়াশিম
লাট্টু কসাই

লাট্টু কসাই হচ্ছে ২০১৪ সালে মুক্তিপ্রাপ্ত মারপিটধর্মী নাট্য চলচ্চিত্র। চলচ্চিত্রটি পরিচালনা করেছেন পি এ কাজল এবং জনতা কথাচিত্রের ব্যানারে প্রযোজনা করেছেন মোহাম্মদ দুলাল মিয়া। এতে কেন্দ্রীয় চরিত্রে অভিনয় করেছেন শাকিব খান, ফেরদৌস আহমেদ, ডিপজল, মুনমুন রোজ ও শাহনূর। এছাড়াও পার্শ্বচরিত্রে অভিনয় করেছেন আরিফুল হক, নাসির খান, ইলিয়াস কোবরা, নাগমা সহ প্রমুখ। চলচ্চিত্রটি ২০১৪ সালের ২৮ ফেব্রুয়ারি মুক্তি পায়।
এটির মাধ্যমে ডিপজল দীর্ঘ ১০ বছর ভিলেন চরিত্রে অভিনয় করেন, যিনি ২০০৪ সালে "কোটি টাকা কাবিননামা" চলচ্চিত্রে সর্বশেষ নায়ক হিসাবে অভিনয় করেন, এরপর তিনি আর ভিলেন হিসাবে অভিনয় করেননি।
গল্পে দেখা যাবে লাট্টু কসাই (ডিপজল) একজন সামান্য কসাই থেকে কীভাবে নেতৃস্থানীয় ব্যক্তিতে পরিণত হন। আর রাকিব (শাকিব খান) হচ্ছেন একজন প্রতিবাদী যুবক। সমাজের উপরতলার মানুষের অন্যায়ের প্রতিবাদ করতে গিয়ে তাদের রোষানলে পড়েন তিনি। অন্যদিকে বস্তির ছেলে বাদল (ফেরদৌস আহমেদ) বস্তিতে থেকে নানা অপকর্ম করে বেড়ায়। এক সময় রাকিবের সংস্পর্শে এসে ভালো মানুষে পরিণত হয় এবং অন্যায় রুখতে রাকিবকে সহযোগিতা করে সে।
২০০৫ সালে চলচ্চিত্রটি "লাট ভাই" নামে শুরু হয় এবং টানা দুই বছর দৃশ্যধারণও করা হয়। পরে ৯০ শতাংশ কাজ সম্পন্ন হওয়ার পরে প্রধান অভিনেতাদের শিডিউল জটিলতায় আটকে যায় এটির চিত্রগ্রহণ। এর প্রায় ৮ বছর পর ২০১৩ সালে পুনরায় চলচ্চিত্রটির চিত্রগ্রহণ শুরু হয় এবং একই বছরের শেষের দিকে এটির নির্মাণ কাজ শেষ হয়।
চলচ্চিত্রটি ২০১৩ সালের ২৩ ডিসেম্বর সেন্সর বোর্ড কর্তৃক ছাড়পত্র লাভ করে। এটি ২০১৪ সালের ২৮ ফেব্রুয়ারি মুক্তি পায়।
ইউটিউবে "লাট্টু কসাই"
মায়ামৃগ

মায়ামৃগ হল একটি জনপ্রিয় বাংলা চলচ্চিত্র যা পরিচালনা করেন চিত্ত বসু। এই চলচ্চিত্রটি ১৯৬০ সালে এমকেজি প্রোডাকশান প্রাইভেট লিমিটেড ব্যানারে মুক্তি পেয়েছিল। চলচ্চিত্রে সঙ্গীত পরিচালনা করেছিলেন মানবেন্দ্র মুখোপাধ্যায় (শ্যামল গুপ্ত রচিত উল্লেখযোগ্য সঙ্গীত: 'মেটেরিয়া মেডিকার কাব্য')। এই চলচ্চিত্রটির মুখ্য চরিত্রে অভিনয় করেন উত্তম কুমার, সুনন্দা ব্যানার্জি, বিশ্বজিৎ চ্যাটার্জী, সন্ধ্যা রায়।
৫৩তম কিমি

৫৩ তম কিমি () রাশিয়ার শকোটোভস্কি জেলার নোভোনঝিনস্কয় গ্রামীণ জনপদের একটি গ্রামাঞ্চল (একটি বসতি)। ২০১০ সালের হিসাবে এখানে জনসংখ্যা ছিল ৩০ জন।
এই বসতি সুহোদল নদী উপত্যকায় অবস্থিত, যা স্মোলিয়ানিনোভো থেকে ১১ কিমি এবং ভ্লাদিভোস্টক থেকে ১১০ কিলোমিটার দূরে অবস্থিত।
পাঁচদোনা স্যার কৃষ্ণ গোবিন্দ গুপ্ত স্কুল এন্ড কলেজ

পাঁচদোনা স্যার কৃষ্ণ গোবিন্দ গুপ্ত স্কুল এন্ড কলেজ ১৯১৯ সালে প্রতিষ্ঠিত হয়েছিল। ব্রিটিশ শাসন আমলের বিখ্যাত বাঙ্গালী কৃষ্ণগোবিন্দ গুপ্ত এই স্কুল এন্ড কলেজটি প্রতিষ্ঠা করেছিলেন এবং তার নামানুসারে স্যার কৃষ্ণ গোবিন্দ গুপ্ত স্কুল এন্ড কলেজ নামে প্রতিষ্ঠিত করা হয়।
পাঁচদোনা স্যার কৃষ্ণ গোবিন্দ গুপ্ত উচ্চ বিদ্যালয়টি অত্যন্ত সুপ্রাচীন একটি বিদ্যালয়।এখানকার পরিবেশ অধিক সুন্দর, মনোরম।এটি ১৯১৯ সালে প্রতিষ্ঠিত।এখান থেকে শিক্ষা গ্রহণ করে সরকারের বিভিন্ন পদে রয়েছে অনেক শিক্ষার্থীগণ। এটি ব্রিটিশ শাসন আমলে বিখ্যাত বাঙ্গালী স্যার কৃষ্ণ গোবিন্দ গুপ্তের নামে প্রতিষ্ঠিত।বিগত ২০১৪ সালসহ প্রতি বছর এস.এস.সি পরীক্ষায় বেশ কয়েক জন ছাত্র ছাত্রী জিপিএ-৫ পায়। ২০১৯ সালে ডিসেম্বর মাসে বিদ্যালয়টি ১০০ বছর পূর্ণ করেছে। তাই অত্যন্ত জমকালো ভাবে ১০০ বছর পূর্তি অনুষ্ঠান পালন করেছে।
বিদ্যালয়টিতে ছাত্রদের সমন্বয়ে একটি স্কাউট দল, সততা সংঘ সহশিক্ষা কার্যক্রম চালু রাখার জন্য একটি ক্লাব রয়েছে। এদের সমন্বয়ে বিদ্যালয়ে পরিষ্কার পরিচ্ছন্নতা অভিযান, বনায়ন কার্যক্রম, স্কাউটিং কার্যক্রম সহ অন্যান্য কার্যক্রম পরিচালনা করা হয়।
মূলত এই বিদ্যালয় ৬ষ্ঠ থেকে ১০ম শ্রেণি পর্যন্ত লেখা পরা করারা সুযোগ রয়েছে।
১ম-৫ম শ্রেণি: শাখা:ক,খ,গ
৬ষ্ঠ শ্রেণি : শাখা:ক,খ,গ
৭ম শ্রেণি : শাখা:ক,খ
৮ম শ্রেণি : শাখা:ক,খ
৯ম শ্রেণি : বিভাগ:বিজ্ঞান,মানবিক,ব্যবসায় শিক্ষা
১০ম শ্রেণি : বিভাগ:বিজ্ঞান,মানবিক,ব্যবসায় শিক্ষা
১১তম শ্রেণি : বিভাগ:বিজ্ঞান,মানবিক,ব্যবসায় শিক্ষা
১২তম শ্রেণি : বিভাগ:বিজ্ঞান,মানবিক,ব্যবসায় শিক্ষা
বিদ্যালয়টিতে ছাত্রদের সমন্বয়ে একটি স্কাউট দল, সততা সংঘ সহশিক্ষা কার্যক্রম চালু রাখার জন্য একটি ক্লাব রয়েছে। এদের সমন্বয়ে বিদ্যালয়ে পরিষ্কার পরিচ্ছন্নতা অভিযান, বনায়ন কার্যক্রম, স্কাউটিং কার্যক্রম সহ অন্যান্য কার্যক্রম পরিচালনা করা হয়।
বিদ্যালয়ের ভেতর অনেক বড় খেলার মাঠ রয়েছে।
দ্বিতীয় বিশ্বযুদ্ধকালে দখলকৃত ফ্রান্সে জার্মান সামরিক প্রশাসন

ফ্রান্সে সামরিক প্রশাসন (; ) হল দ্বিতীয় বিশ্বযুদ্ধের সময় নাৎসি জার্মানি দ্বারা প্রতিষ্ঠিত একটি অন্তর্বর্তীকালীন দখলীকৃত কর্তৃত্ব, যার উদ্দেশ্য ছিল উত্তর ও পশ্চিম ফ্রান্সের দখলীকৃত অঞ্চলগুলিতে শাসন করা। ১৯৪২ সালের নভেম্বরে, এই তথাকথিত 'র নতুন নামকরণ করা হয় ' ("উত্তর অঞ্চল"), এইসময় দক্ষিণে পূর্বে দখলহীন অঞ্চল যেটি ' ("মুক্ত অঞ্চল") নামে পরিচিত ছিল, সেটিও দখল হয়ে যায় এবং তার নামকরণ করা হয় ' ("দক্ষিণ অঞ্চল")।
এর যুদ্ধের পদ্ধতিতে ফ্রান্সের পতন ঘটে। তারপরে দ্বিতীয় আর্মিস্টাইস নির্ধারিত শর্ত দ্বারা সেখানে আংশিকভাবে সামরিক প্রশাসন শুরু হয়। ফরাসী এবং জার্মান উভয়ই ভেবেছিল ব্রিটেন শর্ত মেনে নেওয়া পর্যন্তই এই দখল স্থায়ী হবে, এবং বিশ্বাস করা হয়েছিল এটি খুব তাড়াতাড়িই ঘটবে। উদাহরণস্বরূপ, যুদ্ধ শেষ না হওয়া পর্যন্ত তাদের সৈন্যরা যুদ্ধবন্দি থাকবে, এই শর্তে ফ্রান্স সম্মতি জানায়।
ফ্রান্সের পরাজয়ের সময় ভেঙে যাওয়া ফরাসি তৃতীয় প্রজাতন্ত্র প্রতিস্থাপন ক'রে "ফ্রেঞ্চ স্টেট" ("") গঠিত হয়, এর সার্বভৌমত্ব এবং কর্তৃত্ব - মুক্ত অঞ্চলেই সীমাবদ্ধ ছিল। যেহেতু প্যারিস দখলকৃত অঞ্চলে ছিল, এর সরকার এর ভিচি শহর থেকে কাজ করতে থাকে, এবং তাই এটি ভিচি ফ্রান্স হিসাবে বেশি পরিচিত হয়।
ভিচি সরকার নামেমাত্র সমস্ত ফ্রান্সের দায়িত্বে ছিল, দখলকৃত অঞ্চলে সামরিক প্রশাসন ছিল ' (প্রকৃতপক্ষে) নাৎসি স্বৈরতন্ত্র। ১৯৪২ সালের ৮ই নভেম্বর ফরাসী উত্তর আফ্রিকাতে মিত্রশক্তির অবতরণের পর, অপারেশন টর্চের প্রতিক্রিয়া হিসাবে, ১১ই নভেম্বর ১৯৪২ ' এর সময়, জার্মানি ও ইতালি মিলে ফ্রান্স আক্রমণ করে এবং তারপর নাৎসিদের নিয়ম - মুক্ত অঞ্চলেও চালু হয়। ভিচির সরকার তখনও বর্তমান ছিল, যদিও তাদের কর্তৃত্বের ওপর কঠোর নিয়ন্ত্রণ শুরু হয়।
নরম্যান্ডি এবং প্রোভেন্স অবতরণের পরে ফ্রান্সের মুক্তির সঙ্গে সঙ্গে ফ্রান্সের সামরিক প্রশাসনের অন্ত হয়। আনুষ্ঠানিকভাবে এর অস্তিত্ব যদিও ১৯৪০ সালের মে থেকে ১৯৪৪ সালের ডিসেম্বর পর্যন্ত ছিল, কিন্তু ১৯৪৪ গ্রীষ্মের শেষের দিকে এর বেশিরভাগ অঞ্চল মিত্রশক্তি মুক্ত করে।
১৮৭১ সালে ফ্রাঙ্কো-প্রুশিয়ান যুদ্ধের পর জার্মান সাম্রাজ্যে আলসেস-লোরেনকে সংযুক্ত করা হয় এবং প্রথম বিশ্বযুদ্ধের পরে ফ্রান্সকে ফেরত দেওয়া হয়, থার্ড রাইখ সেটিকে পুনরায় সংযুক্ত করে (এইভাবে তাদের পুরুষ জনসংখ্যা জার্মান সামরিক নিবন্ধভুক্তির অধীন করা হয়েছিল)। নর এবং পা-দ্য-কঁলে বিভাগগুলি বেলজিয়াম এবং উত্তর ফ্রান্সে সামরিক প্রশাসনের সাথে সংযুক্ত ছিল, এবং এটি আটলান্টিক উপকূল বরাবর বিস্তৃত "জোন ইন্টারডাইট" এর নাগরিক বিষয়গুলিও দেখাশোনা করত। আর একটি "নিষিদ্ধ অঞ্চল" ছিল উত্তর-পূর্ব ফ্রান্সের অঞ্চল, যেটি লোরেনের সাথে সম্পর্কিত এবং ফ্রঁশ্‌-কোঁতে, শ্যাম্পেন এবং পিকার্ডি অঞ্চলগুলির প্রত্যেকটির প্রায় অর্ধেক। যুদ্ধ শরণার্থীদের নিজের বাড়িতে ফেরা নিষেধ ছিল। এটি জার্মান বসতি স্থাপনকারীদের জন্য এবং আসন্ন নাৎসি নতুন আদেশে ("নিও অর্ডাং") সংযুক্তকরণের জন্য তৈরি হয়।
দখলীকৃত অঞ্চল (, , ) দুটি নিষিদ্ধ অঞ্চল সহ উত্তর ও পশ্চিম ফ্রান্সের বাকী অংশ নিয়ে গঠিত।
ক্রিয়াপদ (সংস্কৃত ব্যাকরণ)

সংস্কৃত ভাষায় ক্রিয়াপদগুলোর মূল হলো ধাতু।কাল, পুরুষ, ক্রিয়ার ভাব, বচন, বাচ্য ইত্যাদির উপর ভিত্তি করে ধাতুগুলো বিভিন্ন ক্রিয়াপদের সৃষ্টি করে। মধ্যম পুরুষে সম্ভ্রমাত্মক (আপনি, আপনাদের) বোঝাতে সাধারণত ক্রিয়াপদ নাম পুরুষের মতো হ
অধিকাংশ ভাষার মতোই সংস্কৃতে কাল ও পুরুষভেদে ক্রিয়াপদ ভিন্ন ভিন্ন রূপ ধারণ করে। সংস্কৃতে বচন তিন ধরনের।১)একবচন ২)দ্বিবচন ৩)বহুবচন। উভয়জাতীয় কোনো কিছু বোঝাতে ক্রিয়াপদ বচনের দ্বিবচনের বিশেষ নিয়মে গঠিত হয়।
সংস্কৃত ভাষায় ধাতুকে প্রধানত দুইভাগে ভাগ করা হয়। একটি "পরস্মৈপদী"(যেমন:√সেব্ ধাতু) অপরটি "আত্মনেপদী"(যেমন:√পঠ্ ধাতু)। কিছু ক্ষেত্রে একই ধাতু পরস্মৈপদীও হতে পারে আবার আত্মনেপদীও হতে পারে।
সাধারণত সংস্কৃত ভাষার বর্তমান কাল নাম পুরুষ বোঝাতে একবচনে "তি",দ্বিবচনে "তঃ" ও বহুবচনে "অন্তি" ক্রিয়াবিভক্তি যুক্ত হয়। মধ্যম পুরুষে একবচনে "সি", দ্বিবচনে "থঃ" ও বহুবচনে "থ" ক্রিয়াবিভক্তি যুক্ত হয়। উত্তম পুরুষ বোঝাতে একবচনে "আমি", দ্বিবচনে "আবঃ" ও বহুবচনে "আমঃ" যোগ হয়।
এভাবে √লিখ্(লেখা অর্থে),√চল্(চলা অর্থে),√পচ্(রান্না অর্থে) ইত্যাদি ধাতুর সঙ্গেও ক্রিয়াবিভক্তি যোগ করে অনুরূপভাবে ক্রিয়াপদ গঠন সম্ভব। তবে অনেক ক্ষেত্রেই এই ক্রিয়াবিভক্তিগুলো ছাড়াও অতিরিক্ত স্বর বা ব্যঞ্জনধ্বনির আবির্ভাব হয় বা কোনো স্বর বা ব্যঞ্জনধ্বনি পরিবর্তিত হয়ে যেতে পারে। যেমন:√কৃ ধাতু থেকে "করোমি" (করি)। এখানে "আমি" না হয়ে "ওমি" হয়েছে।
অনুজ্ঞাসূচক ক্রিয়াপদও বর্তমান কালের অংশ রূপে পরিগণিত হয়।
ক্রিয়াপদ গঠন করলেও ণ-ত্ব বিধান ও ষ-ত্ব বিধান প্রযোজ্য হবে। যেমন:ধাতু হলো √সিচ্ কিন্তু এর সঙ্গে যদি "অভি" উপসর্গ যোগ হয় তাহলে অনুজ্ঞাসূচক ক্রিয়াপদ হবে "অভিষিঞ্চতু"(নাম পুরুষে একবচন)। এখানে "√সিচ্" এর "স" হবে "ষ"। আবার উপরে উল্লিখিত "করবাণি" ণ-ত্ব বিধান অনুযায়ী "ণ" হয়েছে।
আজিজউদ্দিন আহমদ

আজিজউদ্দিন আহমদ একজন বিশিষ্ট বাঙালি রাজনীতিবিদ এবং পূর্ব পাকিস্তানের প্রতিনিধি হিসাবে পাকিস্তানের প্রথম জাতীয় পরিষদের সদস্য ছিলেন।
আজিজউদ্দিন আহমদ পাকিস্তানের গণপরিষদের সদস্য ছিলেন। তিনি যোগাযোগ সম্পর্কিত স্থায়ী উপদেষ্টা কমিটির সদস্য ছিলেন। এছাড়া তিনি সংখ্যালঘু বিষয়ক প্রতিমন্ত্রী হিসাবেও দায়িত্ব পালন করেছেন।
আব্দুল কাদের (অভিনেতা)

আব্দুল কাদের (১ এপ্রিল ১৯৫১ - ২৬ ডিসেম্বর ২০২০, ঢাকা) বাংলাদেশের একজন খ্যাতিমান নাট্যকার এবং অভিনেতা ছিলেন। ১৯৯৪ সালে কথা সাহিত্যিক হুমায়ূন আহমেদের লেখা ‘কোথাও কেউ নেই’ নাটকে তিনি "বদি" চরিত্রে অভিনয় করে আলোচনায় আসেন। বাংলাদেশের টেলিভিশন দর্শকদের কাছে তিনি 'বদি' নামে পরিচিতি পান। এছাড়া তিনি জনপ্রিয় বাংলাদেশী ম্যাগাজিন অনুষ্ঠান "ইত্যাদি"তে তার অভিনয়ের জন্য জনপ্রিয় ছিলেন। আব্দুল কাদের অভিনয়ে অত্যন্ত জনপ্রিয় হলেও মূল পেশা হিসাবে তিনি একটি কর্পোরেট প্রতিষ্ঠানের শীর্ষ পদে দায়িত্ব পালন করেছিলেন।
আব্দুল কাদের ১৯৫১ সালে পূর্ব পাকিস্তানের মুন্সীগঞ্জ জেলার টংগিবাড়ী উপজেলার সোনারং গ্রামে জন্মগ্রহণ করেছিলেন। পিতা আবদুল জলিল এবং মাতা আনোয়ারা খাতুন।
তিনি সোনারং হাইস্কুল ও বন্দর হাইস্কুল থেকে এস.এস.সি, ঢাকা কলেজ থেকে এইচ.এস.সি ও ঢাকা বিশ্ববিদ্যালয় থেকে অর্থনীতিতে বিএ অনার্স ও এমএ করেছিলেন।
বিশ্ববিদ্যালয়ে থাকাকালীন ১৯৭২-৭৪ পর্যন্ত পরপর তিন বছর তিনি ঢাকা বিশ্ববিদ্যালয় মহসিন হল ছাত্র সংসদের নাট্যসম্পাদকের দায়িত্ব পালন করেছিলেন। ১৯৭৫ সাল পর্যন্ত ডাকসু নাট্যচক্রের কার্যনির্বাহী পরিষদের সদস্য ছিলেন। ১৯৭৩ সাল থেকে থিয়েটার নাট্যগোষ্ঠীর সদস্য এবং চার বছর যুগ্ম-সম্পাদকের ও ছয় বছর সাধারণ সম্পাদকের দায়িত্ব পালন করেছেন। তিনি থিয়েটারের পরিচালক (প্রশিক্ষণ) হিসেবে ছিলেন। ১৯৭৪ সালে তিনি ঢাকায় আমেরিকান কলেজ থিয়েটার ট্রুপ কর্তৃক আয়োজিত অভিনয় কর্মশালায় প্রশিক্ষণ গ্রহণ করেছিলেন। আবদুল কাদের বাংলাদেশ টেলিভিশনের নাট্যশিল্পী ও নাট্যকারদের একমাত্র সংগঠন টেলিভিশন নাট্যশিল্পী ও নাট্যকার সংসদ’ টেনাশিনাস -এর সহ-সভাপতি ছিলেন।
তার পেশাগত জীবন শুরু হয়েছিল শিক্ষকতা দিয়ে। তিনি সিংগাইর ডিগ্রি কলেজ ও লোহাজং কলেজে অর্থনীতিতে শিক্ষকতা করেন। পরে বিটপী বিজ্ঞাপনী সংস্থায় এক্সিকিউটিভ হিসেবে চাকরির পর, ১৯৭৯ সাল থেকে বহুজাতিক কোম্পানী ‘বাটা’তে উচ্চপদস্থ পদে কর্মরত ছিলেন।
রবীন্দ্রনাথ ঠাকুরের ‘ডাকঘর’ নাটকে অমল চরিত্রে অভিনয়ের মাধ্যমে তার প্রথম নাটকে অভিনয় শুরু করেছিলেন। ১৯৭২ সালে আন্তঃহল নাট্য প্রতিযোগিতায় চ্যাম্পিয়ন মহসিন হলের নাটক সেলিম আল দীন রচিত ও নাসিরউদ্দিন ইউসুফ নির্দেশিত ‘জন্ডিস ও বিবিধ বেলুন’ -এ সেরা অভিনেতা হিসেবে পুরস্কার লাভ করেছিলেন। ১৯৮২ সাল থেকে টেলিভিশন ও ১৯৮৩ সাল থেকে রেডিও নাটকে অভিনয় শুরু করেছিলেন। টেলিভিশনে তার অভিনীত প্রথম কিশোর ধারাবাহিক নাটক ’এসো গল্পের দেশে’। তিনি হুমায়ূন আহমেদ রচিত কোথাও কেউ নেই ধারাবাহিক নাটকে "বদি" চরিত্রে অভিনয়ের জন্য জনপ্রিয়তা পান। থিয়েটার নাটকে প্রায় ৩০টি প্রযোজনা সহ এবং ১০০০টিরও বেশি প্রদর্শনীতে অভিনয়ে অংশগ্রহণ করেছিলেন। এছাড়া টেলিভিশনে প্রায় দুই হাজারের বেশি নাটকে অভিনয় করেছেন। জনপ্রিয় ম্যাগাজিন অনুষ্ঠান ইত্যাদিতে নিয়মিত মামার চরিত্রে অভিনয় করেছেন। অভিনয়ের পাশাপাশি তিনি বেশ কয়েকটি বিজ্ঞাপনেও অংশ নিয়েছেন।
তিনি খাইরুননেছা কাদেরকে বিয়ে করেছিলেন এবং দম্পতির এক ছেলে ও এক মেয়ে রয়েছে।
আব্দুল কাদের ক্যান্সারে আক্রান্ত হয়ে ২৬ ডিসেম্বর ২০২০ শনিবার সকাল ৮টা ২০ মিনিটে ঢাকার এভারকেয়ার হাসপাতালে চিকিৎসাধীন অবস্থায় মৃত্যুবরণ করেন।
৮ই ডিসেম্বর শারীরিক অসুস্থতার কারণে তাকে ভারতে নেওয়া হয় এবং সেখানে তার ক্যান্সার শনাক্ত হয়। চেন্নাইয়ের ভেলোর শহরের সিএমসি হাসপাতাল থেকে চিকিৎসা শেষে ২০ ডিসেম্বর দেশে ফেরার পর আবারো অসুস্থতা অনুভব করায় তাকে এভারকেয়ার হাসপাতালে ভর্তি করা হয় এবং মৃত্যুর পূর্ব পর্যন্ত তিনি এই হাসপাতালে চিকিৎসাধীন ছিলেন।
২৬ ডিসেম্বর বনানী কবরস্থানে তাকে দাফন করা হয়।
সার্স-কোভি-২ ভাইরাসের বিটা প্রকারণ

সার্স-কোভি-২ ভাইরাসের বিটা প্রকারণ, ৫০১.ভি২ প্রকারণ (সংক্ষেপে ৫০১.ভি২), দক্ষিণ আফ্রিকীয় প্রকারণ বা বি.১.৩৫১ বংশ হলো কোভিড-১৯ রোগ সৃষ্টিকারী সার্স কোভি-২ এর একটি পরিব্যক্ত প্রকারণ। এই প্রকারণটি ২০২০ সালের ১৮ই ডিসেম্বর তারিখে দক্ষিণ আফ্রিকার স্বাস্থ্য বিভাগ কর্তৃক সর্বপ্রথম শনাক্ত করা হয়। গবেষক ও কর্মকর্তাদের মতে ইতিপূর্বে অন্তর্নিহিত জটিল রোগের ইতিহাস না থাকা তরুণদের মধ্যে এই প্রকারণের বিস্তার অত্যধিক। পূর্ববর্তী জটিল রোগ না থাকা সত্ত্বেও এটি তাদের মধ্যে গুরুতর অসুস্থতা সৃষ্টি করতে পারে। দক্ষিণ আফ্রিকার স্বাস্থ্য বিভাগের মতে, করোনাভাইরাসের এই স্ট্রেইনটি পূর্বের অন্যান্য স্ট্রেইনের তুলনায় খুব দ্রুত বিস্তার লাভ করছে এবং করোনাভাইরাস মহামারির দ্বিতীয় ঢেউকে ত্বরান্বিত করছে।
বিজ্ঞানীরা লক্ষ্য করেছেন, ভাইরাসের এই প্রকারণে বেশ কিছু পরিব্যক্তি ঘটেছে, যা এটিকে মানবকোষের সাথে আরও সহজে সংযুক্ত হতে সহায়তা করে। কেননা এর তিনটি পরিব্যক্তিই ঘটেছে ভাইরাসের স্পাইক গ্লাইকোপ্রোটিনের গ্রাহক-বন্ধন অধিক্ষেত্রে (রিসেপ্টর-বাইন্ডিং ডোমেনে); যার মধ্যে এন৫০১ওয়াই (৫০১ নম্বর অবস্থানের অ্যামিনো অ্যাসিডে অ্যাসপারাজিন (এন) থেকে টাইরোসিনে (ওয়াই) রূপান্তর) অন্যতম। এই বিশেষ রূপান্তর বা পরিব্যক্তিটি অস্ট্রেলিয়া ও যুক্তরাজ্যেও শনাক্ত করা হয়েছে।
মাউদি ভকেশ চন্দ

মাউদি ভকেশ চন্দ পূর্ব পাকিস্তানের প্রতিনিধি হিসাবে পাকিস্তানের প্রথম জাতীয় পরিষদের সদস্য ছিলেন।
মাউদি ভকেশ চন্দ পাকিস্তানের গণপরিষদের সদস্য ছিলেন। ভারত বিভাগের পরে তিনি ১৯৪৭ সালে ভারতের গণপরিষদ থেকে সরে এসেছেন।
আব্দুল মতিন চৌধুরী (পাকিস্তানের রাজনীতিবিদ)

আব্দুল মতিন চৌধুরী পূর্ব পাকিস্তানের প্রতিনিধি হিসাবে পাকিস্তানের প্রথম জাতীয় পরিষদের সদস্য ছিলেন। তিনি পাকিস্তানের প্রথম কৃষিমন্ত্রী হিসেবে দায়িত্ব পালন করেন। তৎকালীন রাজনৈতিক মহলে "জিন্নাহর ডানহাত " হিসেবে তিনি পরিচিত ছিলেন।
আব্দুল মতিন চৌধুরী ১৮৯৫ খ্রিস্টাব্দের ১৩ ফেব্রুয়ারী সিলেট জেলার গোলাপগঞ্জ উপজেলার ভাদেশ্বর গ্রামে জন্মগ্রহণ করেন। তাঁর ডাকনাম ছিলো কলা মিয়া। বাবা আব্দুল করিম চৌধুরী ছিলেন পুলিশের সাব ইন্সপেক্টর এবং মায়ের নাম হাবিবুন্নেসা খাতুন।
আবদুল মতিন চৌধুরী ১৯১২ সালে সিলেট সরকারি হাইস্কুল থেকে প্রথম বিভাগে প্রবেশিকা পাশ করেন। ১৯১৪ সালে সিলেট এম সি কলেজ থেকে তিনি ইন্টারমিডিয়েট পরীক্ষায় উত্তীর্ণ হন।
তিনি ১৯১৬ খ্রিস্টাব্দে আলীগড় মুসলিম বিশ্ববিদ্যালয় থেকে স্নাতক ডিগ্রী লাভ করেন। পরবর্তীতে ১৯১৯ সালে আবদুল মতিন চৌধুরী কলকাতার রিপন কলেজ থেকে বি.এল পাশ করেন।
আব্দুল মতিন চৌধুরী পাকিস্তানের গণপরিষদের সদস্য ছিলেন। তিনি ব্রিটিশ শাসনামলে বেঙ্গল প্রাদেশিক সরকারের মন্ত্রী হিসেবে দুই মেয়াদে দায়িত্ব পালন করেন। তিনি ছিলেন অবিভক্ত ভারতের আসাম প্রদেশের একজন প্রভাবশালী নেতা। ১৯৩৭ সালে তাঁর প্রচেষ্টায় আসাম প্রাদেশিক মুসলিম লীগ প্রতিষ্ঠিত হয়। ১৯৪৫-৪৭ খ্রিষ্টাব্দে তিনি নিখিল ভারত মুসলিম লীগের ওয়ার্কিং কমিটির সদস্য ছিলেন। পাকিস্তান সৃষ্টি হলে তিনি পাকিস্তান গণপরিষদের সদস্য নির্বাচিত হন এবং পাকিস্তানের কৃষিমন্ত্রী হিসেবে তিনি দায়িত্ব পালন করেন। "জিন্নাহর ডানহাত" বলে সবার কাছে তাঁর পরিচিতি ছিলো। তাছাড়া মাওলানা ভাসানীর প্রধান উপদেষ্টা হিসেবেও তিনি চিহ্নিত ছিলেন। ১৯৩৩ সালে মুহাম্মদ আলী জিন্নাহ "ইন্ডিপেন্ডেন্ট পার্টি" গঠন করলে আব্দুল মতিন চৌধুরী এর প্রতিষ্ঠাতা সাধারণ সম্পাদক নিযুক্ত হন। তিনি আসাম প্রাদেশিক পরিষদের অর্থমন্ত্রী ছিলেন। ১৯৪৭ সালে সিলেট গণভোটের সময় আব্দুল মতিন চৌধুরী অগ্রণী ভূমিকা পালন করেন। আসামের কুখ্যাত লাইন প্রথার বিরুদ্ধেও তিনি বিপ্লবী ভূমিকায় অবতীর্ণ হন। পাকিস্তান আন্দোলনে তিনি সিলেটে নেতৃত্ব দেন। আবদুল মতিন চৌধুরী দীর্ঘকাল আলীগড় বিশ্ববিদ্যালয় কোর্টের সদস্য ছিলেন। তিনি পাকিস্তানের প্রথম পে-কমিশনের মেম্বার হিসেবেও দায়িত্ব পালন করেন।
আবদুল মতিন চৌধুরীর প্রচেষ্টায় ১৯৩২ সালে সাপ্তাহিক যুগভেরী পত্রিকা প্রকাশিত হয়। তাঁকে পত্রিকাটির প্রতিষ্ঠাতা হিসেবে আখ্যায়িত করা হয়। তিনি ১৯৩৯ খ্রিস্টাব্দে "দি ইস্টার্ন হেরাল্ড" নামক সাপ্তাহিক ইংরেজি পত্রিকা প্রকাশ করেন। এছাড়া তিনি কলকাতাস্থ সাপ্তাহিক মোহাম্মদীর সম্পাদক এবং দৈনিক ফরোয়ার্ড পত্রিকার সহকারী সম্পাদক হিসেবে দীর্ঘদিন কর্মরত ছিলেন। ১৯২৬-২৭ খ্রিস্টাব্দে বোম্বাই ক্রনিকল নামক দৈনিক পত্রিকার সম্পাদকীয় বিভাগে তিনি কাজ করেন।
আব্দুল মতিন চৌধুরী ১৯৪৮ সালের ২৮ ডিসেম্বর করাচিতে মৃত্যুবরণ করেন। করাচির মেওয়া শাহ কবরস্থানে কায়েদে আজম মোহাম্মদ আলী জিন্নাহর ডানপাশে সমাহিত করা হয়।
মুর্তজা রেজা চৌধুরী

মুর্তজা রাজা চৌধুরী পূর্ব পাকিস্তানের প্রতিনিধি হিসাবে পাকিস্তানের প্রথম জাতীয় পরিষদের সদস্য ছিলেন।
মুর্তজা রেজা চৌধুরী নবাবগঞ্জের মনাকষা জমিদার বাড়ীতে বাবা জেহাদ আহমদ চৌধুরীর ঔরসে জন্মগ্রহণ করেন। তাঁর দাদা, ইসমাঈল হোসেন চৌধুরী, ছিলেন বিহারের কোটালপুকুর এলাকার জমিদার।
মুর্তজা রাজা চৌধুরী পাকিস্তানের গণপরিষদের সদস্য ছিলেন। তিনি অর্থ প্রতিমন্ত্রী হিসাবে দায়িত্ব পালন করেছিলেন।
তাঁর স্ত্রী সৈয়দা রোকেয়া আক্তার ছিলেন তরফ থেকে আসা কুমিল্লা নিবাসী সৈয়দ আজিজুল্লাহ্ ও সৈয়দা আম্মাতুল এলা রাজিয়া খাঁতুনের বড় কন্যা। দশ সন্তানের মধ্যে তাঁদের বড় ছেলে মাইনুর রেজা চৌধুরী ছিলেন বাংলাদেশের সাবেক প্রধান বিচারপতি। মুর্তজা রেজা চৌধুরীর প্রথম শ্যালিকা সৈয়দা সেলিনা আক্তার ছিলেন পাকিস্তানের সাবেক অস্থায়ী রাষ্ট্রপতি ফজলুল কাদের চৌধুরী স্ত্রী।
অক্ষয় কুমার দাস

অক্ষয় কুমার দাস (১৯০৩ - অজানা) ছিলেন পাকিস্তানের একজন বাঙালি দলিত রাজনীতিবিদ ও আইনজীবী। তিনি প্রথম এবং দ্বিতীয় গণপরিষদে পূর্ব পাকিস্তানের প্রতিনিধি হিসাবে দায়িত্ব পালন করেছিলেন এবং ১৯৫০-এর দশক জুড়ে গঠিত সরকারগুলিতে একাধিক মন্ত্রণালয়ের দায়িত্ব পালন করেছিলেন।
অক্ষয় কুমার দাস ১৯০৩ ব্রিটিশ ভারতের সিলেট জেলার সুনামগঞ্জের দিরাই উপজেলায় চিতলিয়া গ্রামে জন্মগ্রহণ করেন জন্মগ্রহণ করেন। তিনি ছিলেন হিন্দু ক্ষত্রিয় কৈবর্ত সম্প্রদায় ভুক্ত 
অক্ষয় কুমার দাস একজন আইনজীবী ছিলেন। তিনি রাজনীতিতে যোগদানের আগে স্থানীয় আদালতে অনুশীলন করতেন।
অক্ষয় কুমার দাস ১৯৩৭ সালের আসাম প্রাদেশিক বিধানসভা নির্বাচনে সংবিধানবাদী দল থেকে সুনামগঞ্জ নির্বাচনী এলাকা থেকে মনোনয়ন জমা দিয়ে সংরক্ষিত আসনে বিনা প্রতিদ্বন্দ্বিতায় জয়ী হন।
ফেব্রুয়ারি ১৯৩৮ সালে তিনি মুহাম্মদ সাদুলাহের দ্বিতীয় মন্ত্রীসভায় আইনমন্ত্রী হিসেবে নিযুক্ত হন, কারণ মুসলিম লীগ ক্ষমতা রক্ষার জন্য নতুন জোটে প্রবেশ করে। তা সত্ত্বেও, সেপ্টেম্বরে সরকার পতনের সাথে সাথে তিনি গোপীনাথ বোর্দোলোইয়ের প্রধানমন্ত্রীত্বে আবগারি ও কৃষি মন্ত্রী হয়েছিলেন।
১৯৩৯ সালে দ্বিতীয় বিশ্বযুদ্ধে ভারতীয় বাহিনীকে নথিভুক্ত করার জন্য যুক্তরাজ্যের একতরফা সিদ্ধান্তের প্রতিবাদে সারা ভারত থেকে কংগ্রেস সরকারগুলি পদত্যাগ করলে, আসাম ইউনাইটেড পার্টি নামে কংগ্রেস বিরোধী সমস্ত দলগুলির সাথে মুসলিম লীগ একটি জোট গঠন করে। তবে সাদুলাহর মন্ত্রিসভা থেকে দাসকে বাদ দেওয়া হয়েছিল। ডিসেম্বর ১৯৪১ সালের আবার সরকারের পতন ঘটে কিন্তু প্রায় সাত মাস গভর্নর শাসনের পর, সাদুলাহ সরকার গঠন করতে সক্ষম হলেও দাসকে মন্ত্রীসভায় অন্তর্ভুক্ত করা হয়নি। মার্চ ১৯৪৫ সালে কংগ্রেস মুসলিম লীগের সাথে একটি সমঝোতায় আসে এবং কার্যত কোন বিরোধী ছাড়াই একটি অভূতপূর্ব জোট সরকার গঠন করলে; দাসকে মন্ত্রণালয়ে ফিরিয়ে আনা হয় এবং শিল্প ও সমবায় উন্নয়নের পোর্টফোলিও অর্পণ করা হয়।
১৯৪৬ সালের নির্বাচনে তিনি কংগ্রেসের সদস্য হিসাবে বিনা প্রতিদ্বন্দ্বিতায় পুনঃনির্বাচিত হন। পরবর্তীকালে তিনি ভারতের গণপরিষদে আসামের প্রতিনিধিত্ব করার জন্য বিধানসভার সদস্য নির্বাচিত হন।
সিলেটকে ভারতের অন্তর্ভুক্ত করার জন্য লবিং করেছিলেন কিন্তু গণভোট তার বিরুদ্ধে যাওয়ার পর তিনি পাকিস্তানে থাকার সিদ্ধান্ত নেন এবং পাকিস্তানের পাকিস্তানের গণপরিষদের সদস্য হন। সংসদে তিনি পূর্ব বাংলার অধিকার এবং গণতান্ত্রিক অধিকার পুনরুদ্ধারের পক্ষে বক্তব্য রেখেছিলেন।
পাকিস্তানে যোগেন্দ্র নাথ মণ্ডলের পর তিনি পূর্ববঙ্গ তফসিলি জাতি ফেডারেশনের সভাপতি হন।
১৯৫৪ সালের পূর্ববঙ্গ বিধানসভা নির্বাচনে তিনি সুনামগঞ্জ আসন থেকে পুনরায় নির্বাচিত হন।
১৯৫৫ সালের সেপ্টেম্বরে তিনি প্রধানমন্ত্রী চৌধুরী মুহাম্মদ আলী কর্তৃক অর্থনৈতিক বিষয়ক প্রতিমন্ত্রী হিসেবে নিযুক্ত হন যেখানে তিনি ১৯৫৬ সালের সেপ্টেম্বরে সরকারের পতন পর্যন্ত অব্যাহত ছিলেন। ফিরোজ খান নুন (রিপাবলিকান পার্টি) ১৯৫৭ সালের ডিসেম্বরে পরবর্তী সরকার গঠন করে এবং দাসকে অর্থ প্রতিমন্ত্রী নিযুক্ত করে।
জ্ঞানেন্দ্র চন্দ্র মজুমদার

জ্ঞানেন্দ্র চন্দ্র মজুমদার পূর্ব পাকিস্তানের প্রতিনিধি হিসাবে পাকিস্তানের প্রথম জাতীয় পরিষদের সদস্য ছিলেন।
জ্ঞানেন্দ্র চন্দ্র মজুমদার পাকিস্তানের গণপরিষদের সদস্য ছিলেন।
গুরু বন্দনা

গুরু বন্দনা বলতে হিন্দুধর্মে একজন শিক্ষার্থীর কাছ থেকে একজন শিক্ষককে সম্মান জানানো বা কৃতজ্ঞতা প্রকাশ করাকে বুঝায়।
সংস্কৃত ভাষায় রচিত গুরু বন্দনা বা গুরু স্তুতি
অখংডমংডলাকারং ব্যাপ্তং যেন চরাচরম্ ।
তত্পদং দর্শিতং যেন তস্মৈ শ্রীগুরবে নমঃ ॥ 1 ॥
অজ্ঞানতিমিরাংধস্য জ্ঞানাংজনশলাকযা ।
চক্ষুরুন্মীলিতং যেন তস্মৈ শ্রীগুরবে নমঃ ॥ 2 ॥
গুরুর্ব্রহ্মা গুরুর্বিষ্ণুঃ গুরুর্দেবো মহেশ্বরঃ ।
গুরুরেব পরংব্রহ্ম তস্মৈ শ্রীগুরবে নমঃ ॥ 3 ॥
স্থাবরং জংগমং ব্যাপ্তং যত্কিংচিত্সচরাচরম্ ।
তত্পদং দর্শিতং যেন তস্মৈ শ্রীগুরবে নমঃ ॥ 4 ॥
চিন্মযং ব্যাপিযত্সর্বং ত্রৈলোক্যং সচরাচরম্ ।
তত্পদং দর্শিতং যেন তস্মৈ শ্রীগুরবে নমঃ ॥ 5 ॥
ত্সর্বশ্রুতিশিরোরত্নবিরাজিত পদাংবুজঃ ।
বেদাংতাংবুজসূর্যোযঃ তস্মৈ শ্রীগুরবে নমঃ ॥ 6 ॥
চৈতন্যঃ শাশ্বতঃশাংতো ব্যোমাতীতো নিরংজনঃ ।
বিংদুনাদ কলাতীতঃ তস্মৈ শ্রীগুরবে নমঃ ॥ 7 ॥
জ্ঞানশক্তিসমারূঢঃ তত্ত্বমালাবিভূষিতঃ ।
ভুক্তিমুক্তিপ্রদাতা চ তস্মৈ শ্রীগুরবে নমঃ ॥ 8 ॥
অনেকজন্মসংপ্রাপ্ত কর্মবংধবিদাহিনে ।
আত্মজ্ঞানপ্রদানেন তস্মৈ শ্রীগুরবে নমঃ ॥ 9 ॥
শোষণং ভবসিংধোশ্চ জ্ঞাপণং সারসংপদঃ ।
গুরোঃ পাদোদকং সম্যক্ তস্মৈ শ্রীগুরবে নমঃ ॥ 10 ॥
ন গুরোরধিকং তত্ত্বং ন গুরোরধিকং তপঃ ।
তত্ত্বজ্ঞানাত্পরং নাস্তি তস্মৈ শ্রীগুরবে নমঃ ॥ 11 ॥
মন্নাথঃ শ্রীজগন্নাথঃ মদ্গুরুঃ শ্রীজগদ্গুরুঃ ।
মদাত্মা সর্বভূতাত্মা তস্মৈ শ্রীগুরবে নমঃ ॥ 12 ॥
গুরুরাদিরনাদিশ্চ গুরুঃ পরমদৈবতম্ ।
গুরোঃ পরতরং নাস্তি তস্মৈ শ্রীগুরবে নমঃ ॥
গুরুর ধারণা মানবতার মতোই পুরানো। প্রধানত, গুরু শব্দের অর্থ 'শিক্ষক' এবং এরূপে এটি একটি সর্বজনীন ধারণা যেখানে কোনও জানা ব্যক্তি, কোনও অজ্ঞ ছাত্র বা শিষ্যকে জ্ঞান দেন। বর্ধিত দৃষ্টিতে, একজন গুরুও পুরোহিত, রাব্বি, মাস্টার, বিদ্যালয় শিক্ষক এমনকি পিতা বা মাতাও হতে পারেন। গুরু বলতে শিক্ষক কর্তৃক আনুষ্ঠানিক প্রশিক্ষণ দেওয়া নয়, বরং তিনি এমন ব্যক্তি যিনি একজন ব্যক্তির সামগ্রিক বিকাশ এবং শেখার ক্ষেত্রে অবদান রাখেন। অর্থগত দিক থেকে "গু" মানে অন্ধকার, "রু" মানে যিনি তা তাদের তাড়িয়ে দেন। অন্ধকার দূর করার শক্তি আছে বলেই গুরু নাম এসেছে।
আমেরিকান হিন্দু এডুকেশন ফাউন্ডেশন (এইচএইচ) হিউস্টনে একটি অনুষ্ঠান পরিচালনা করেছিল, যেখানে ৩০ জন শিক্ষক এবং একজন অধ্যক্ষকে শিক্ষার্থীরা সম্মান জানায়। হিউস্টন বালাগোকুলামস এলাকার শিশুরা তাদের প্রিয় শিক্ষকদের বেছে নিয়েছিল। অনুষ্ঠানে সভাপতিত্ব করেন আর্য সমাজ হিউস্টনের আচার্য প্রেমচাঁদ শ্রীধর। প্রদীপ প্রজ্বলনের মধ্য দিয়ে অনুষ্ঠানের সূচনা হয়েছিল এবং এর পরে সাংস্কৃতিক অনুষ্ঠান হয়, হিন্দু ধারণায় গুরু নিয়ে ব্যাখ্যা দেয়া হয়। শিক্ষকদের সম্মানের পরে বেদ বৃন্দ গোষ্ঠী "বৈদিক সূচনা ঠিকানা" হিসাবে পরিচিত তিত্তরিয়া উপনিষদের একটি অংশ জপ করেছিল।
ব্যাঙ্গালোরে, কাঞ্চী কামাকোটি পীতামের শঙ্করাচার্যশ্রী, জয়েন্দ্র সরস্বতীকে গুরুবন্দনা নিবেদন করা হয়। বৃষ্টি সত্ত্বেও, আধ্যাত্মিক গুরুকে সংবর্ধনা জানাতে একদল লোক মল্লেশ্বরমে জড়ো হয়। ইস্কন মন্দিরে, সারা বছর ধরে আধ্যাত্মিক গুরু শ্রীলা প্রভুপদের জন্য গুরুবন্দনা করা হয়।
হিন্দু ধর্ম ছাড়াও জৈন, শিখ, বৌদ্ধধর্মের মতো অন্যান্য ধর্মেও গুরু-শিষ্য ধারণা অনুসরণ করা হয়। আসলে শিখ শব্দের উৎপত্তি সংস্কৃত 'শিশু' থেকে হয়েছে। জৈনরা তাদের আচারের অংশ হিসাবে গুরু বন্দনা উদ্‌যাপন করে।
আয়শা হুমাশা সুলতানা

আয়শা হুমাশা সুলতানা(অটোমান তুর্কি : عایشه ھماشاہ سلطان) ছিলেন একজন অটোমান শাহাযাদি। তিনি সুলতান প্রথম সুলাইমান এবং তাঁর প্রিয় স্ত্রী এবং হুররাম সুলতানের নাতনী ছিলেন।
তিনি ১৫৪২ সালে ইস্তাম্বুলে জন্মগ্রহণ করেছিলেন , তিনি তাঁর পিতা-মাতার প্রথম সন্তান এবং একমাত্র কন্যা এবং সম্ভবত তাঁর দাদা-দাদিও প্রথম নাতনি ছিলেন। তার বেশ কয়েকটি ভাই ছিলেন, তাঁর মামাতো বোন হুমাশা সুলতানের মতো তিনিও তাদের দাদা-দাদির খুব প্রিয় ছিলেন বলে জানা গেছে। প্রায় ১৫৫৭ সালের দিকে তিনি সেমসি আহমেত পাশাকে বিয়ে করেছিলেন এবং তাঁদের চার ছেলে এবং দুুুই মেয়ের জন্ম হয়। সেমিজ মেহমেদ পাশার নানী ছিলেন।
আয়শা হুমাশা রাজনৈতিকভাবে সক্রিয় ছিলেন, তিনি ছিলেন প্রধান উজিরের স্ত্রী এবং সর্বকালের সেরা রাজকন্যা মিহরিমাহ সুলতানের মেয়ে। তিনি তাঁর মায়ের একমাত্র উত্তরাধিকারী, এবং তিনি কেবল তাঁর বিশাল সম্পদ (৫ টি প্রাসাদ সহ) উত্তরাধিকার সূত্রে প্রাপ্ত হন নি, পাশাপাশি তাঁর পবিত্র পুস্তকগুলিও, যা মিহেরিমাহর ইচ্ছানুসারে তার পুত্রদের কাছে স্থানান্তরিত হয়েছিল। সম্ভবত তার মায়ের পথ অনুসরণ করে তৃতীয় মুরাদের রাজত্বকালে তিনি সাফিয়ে সুলতানের ঘনিষ্ঠ ছিলেন।
সেমিজ আহমেত পাশা ১৫৮০ সালে মারা যান।এবং আয়শা হুমাশা ১৫৮২ খ্রিস্টাব্দের ৬ এপ্রিল ইব্রাহিম পাশা প্রাসাদে আহমেদ ফেরদেন পাশার সাথে বিবাহ বন্ধনে আবদ্ধ হন, তবে বিবাহবন্ধনটি কেবল ১১ মাস স্থায়ী হয়েছিল কারণ ১৬ই মার্চ ১৫৮৩ সালে পাশের মৃত্যু হয়েছিল।
আয়েশা হুমাশা ১৫৯৫ সালে মারা যান। এবং তাঁর মা মিহরিমাহ সুলতান মসজিদের নিকটেই তার কবর।
মৃত্যুর অল্প সময়ের আগেই তিনি তাঁর বাচ্চাদের সাথে নামাজ পড়তে পবিত্র স্থানগুলিতে গিয়েছিলেন এবং ফিরে আসার পরে আয়েশ হুমশাহ তার নিজের প্রাসাদ উসকুদারে মারা যান।
দীঘা–শৌলা মেরিন ড্রাইভ

দীঘা–শৌলা মেরিন ড্রাইভ হল ভারতের পশ্চিমবঙ্গ রাজ্যে ২৯ কিলোমিটার দীর্ঘ একটি সড়ক, যা বঙ্গোপসাগর এর পাশ দিয়ে পূর্ব মেদিনীপুর জেলার দীঘা থেকে শৌলা পর্যন্ত বিস্তৃত। এটি পশ্চিমবঙ্গের প্রথম ও দীর্ঘতম মেরিন ড্রাইভ সড়ক।
এই সড়ক নির্মাণের পরিকল্পনা করা হয় ২০১৪ সালে। ২০১৪ সালে পশ্চিমবঙ্গ সরকার ২৯ কিমি দীর্ঘ মেরিন ড্রাইভ প্রকল্প গ্রহণ করে। তবে ২০১৯ সালের ২০ মে আম্ফানে সদ্য নির্মিত সড়কের কিছু অংশ ভেঙে যায়। এর পরে আগস্ট মাসে দুই দুই বার সামুদ্রিক জলোচ্ছ্বাসে সড়কটি ক্ষতিগ্রস্ত হয়। নির্মাণ কাজ পুনরায় শুরু হয়। তবে সেতু নির্মাণের জটিলতার কারণের ২০২০ সাল পর্যন্ত মেরিন ড্রাইভের নির্মাণ কাজ সম্পূর্ণ হয়নি।
দীঘা থেকে ৫ কিমি দূরে নয়াকালী পর্যন্ত সড়কটি উত্তর পূর্ব দিকে অগ্রসর হয়। নয়াকালীর কাছে চম্পা নদীর উপরে সড়কের প্রথম সেতুটি অবস্থিত। সেতু দ্বারা সড়কটি চম্পা নদী অতিক্রম করে। এর পরে সড়কটি ডানদিকে বাঁক নিয়ে দক্ষিণ দিকে অগ্রসর হয় সমুদ্র উপকূল পর্যন্ত। সমুদ্র উপকূলের কাছে সড়কটি বাম দিকে বাঁক নিয়ে সমুদ্র উপকূলের সমান্তরালে অগ্রসর হয়। এর পরে সড়কটি তাজপুরের মধ্যদিয়ে অগ্রসর হয়ে একটি ছোট নদীর দক্ষিণ তীরে পৌঁছায়। চম্পা নদী থেকে জলধার কাছে দ্বিতীয় সেতু পর্যন্ত সড়কের অংশটি ১০ কিমি দীর্ঘ। জলধার কাছে দ্বিতীয় সেতু হয়ে সড়কটি মন্দারমণিতে প্রবেশ করে। দ্বিতীয় সেতু থেকে ৯ কিমি দূরত্ব অতিক্রম করে সড়কটি পিছাবনি নদীর তীরে উপস্থিত হয়। পিছাবনি নদীর উপরে এই সড়কের তৃতীয় সেতুটি অবস্থিত। সেতু দ্বারা পিছাবনি নদী অতিক্রম করে সড়কটি শৌলাতে পৌঁছায়।
প্রথমে প্রকল্পের দায়িত্ব দেওয়া হয়েছিল দিঘা-শংকরপুর উন্নয়ন পর্ষদকে। পরে রাজ্যের পূর্ত দফতরকে দায়িত্ব দেওয়া হয়।
মার্তিনিক জাতীয় ফুটবল দল

মার্তিনিক জাতীয় ফুটবল দল () হচ্ছে আন্তর্জাতিক ফুটবলে মার্তিনিকের প্রতিনিধিত্বকারী পুরুষদের জাতীয় দল, যার সকল কার্যক্রম মার্তিনিকের ফুটবলের সর্বোচ্চ নিয়ন্ত্রক সংস্থা মার্তিনিক ফুটবল লীগ দ্বারা নিয়ন্ত্রিত হয়। এই দলটি ২০১৩ সাল হতে তাদের আঞ্চলিক সংস্থা কনকাকাফের সদস্য হিসেবে রয়েছে। ১৯৩১ সালের ১১ই ফেব্রুয়ারি তারিখে, মার্তিনিক প্রথমবারের মতো আন্তর্জাতিক খেলায় অংশগ্রহণ করেছে; মার্তিনিকে অনুষ্ঠিত উক্ত ম্যাচে মার্তিনিক বার্বাডোসের কাছে ৩–২ গোলের ব্যবধানে পরাজিত হয়েছে।
১৬,৩০০ ধারণক্ষমতাবিশিষ্ট স্তাদ পিয়ের আইকেরে "লেস মাতিনিনো" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় মার্তিনিকের রাজধানী ফর-দে-ফ্রঁসে অবস্থিত। বর্তমানে এই দলের ম্যানেজারের দায়িত্ব পালন করছেন মারিও বোকালি এবং অধিনায়কের দায়িত্ব পালন করছেন রক্ষণভাগের খেলোয়াড় সেবাস্তিয়েঁ ক্রেতিনোয়া।
ফিফার সদস্যপদ না থাকার ফলে মার্তিনিক এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, কনকাকাফ গোল্ড কাপে মার্তিনিক এপর্যন্ত ৬ বার অংশগ্রহণ করেছে, যার মধ্যে সেরা সাফল্য হচ্ছে ২০০২ কনকাকাফ গোল্ড কাপের কোয়ার্টার-ফাইনালে পৌঁছানো, যেখানে তারা কানাডার সাথে উক্ত ম্যাচটি পূর্ণ সময় শেষ হওয়ার পর ১–১ গোলে ড্র হওয়ার পর পেনাল্টি শুট-আউটে ৬–৫ গোলের ব্যবধানে পরাজিত হয়েছে।
দানিয়েল এরেল, হোসে-কার্ল পিয়ের-ফানফান, সেবাস্তিয়েঁ ক্রেতিনোয়া, কেভিন পার্সেম্যাঁ এবং হোসে গোরোনের মতো খেলোয়াড়গণ মার্তিনিকের জার্সি গায়ে মাঠ কাঁপিয়েছেন।
ফিফার সদস্যপদ না থাকার ফলে ফিফা বিশ্ব র‌্যাঙ্কিংয়ে মার্তিনিকের কোন স্থান নেই। অন্যদিকে, বিশ্ব ফুটবল এলো রেটিংয়ে মার্তিনিকের সর্বোচ্চ অবস্থান হচ্ছে ৪০তম (যা তারা ১৯৩১ সালে অর্জন করেছিল) এবং সর্বনিম্ন অবস্থান হচ্ছে ১২৬। নিম্নে বর্তমানে বিশ্ব ফুটবল এলো রেটিংয়ে অবস্থান উল্লেখ করা হলো:
হোয়াইটহর্স, ইউকন

হোয়াইটহর্স কানাডার ইউকন ভূখণ্ডের রাজধানী ও একমাত্র শহর। পাশাপাশি এটি উত্তর কানাডার বৃহত্তম শহর। ১৯৫০ সালে হোয়াইটহর্সকে স্থানীয় শাসনের আওতাভুক্ত করা হয়। দক্ষিণ ইউকনের আলাস্কা মহাসড়কের কিলোমিটার ১৪২৬-এ হোয়াইটহর্স শহরটি অবস্থিত। এর কেন্দ্র ও রিভারডেল এলাকা ইউকন নদীর উভয় তীরে বিদ্যমান। নদীটি ব্রিটিশ কলাম্বিয়া থেকে উৎপন্ন হয়ে আলাস্কার বেরিং সাগরে মিলিত হয়। মাইলস গিরিখাদের নিকটে অবস্থিত সাদা ঘোড়ার কেশরের মতো দেখতে হোয়াইট হর্স নদীপ্রপাতের নামে শহরটির নামকরণ করা হয়েছে।
হোয়াইটহর্স উপত্যকা ও প্রশান্ত মহাসাগরের নিকটে শহরটি অবস্থিত। এর ফলে ইয়েলোনাইফ-সহ উত্তরের অন্যান্য দেশগুলোর জলবায়ু মৃদু ধরনের। হোয়াইটহর্সে শীতকালীন দিন সংক্ষিপ্ত ও গ্রীষ্মকালে ১৯ ঘণ্টা সূর্যালোক থাকে। গিনেস বিশ্ব রেকর্ড অনুযায়ী হোয়াইটহর্স শহরে বায়ুদূষণ সবচেয়ে কম।
২০১৬ সালের আদমশুমারি অনুযায়ী হোয়াইটহর্সের জনসংখ্যা ছিল ২৫,০৮৫। ইউকন ভূখণ্ডের ৭০% মানুষ এখানেরই বাসিন্দা।
হোয়াইটহর্স শহরের কেন্দ্রের দক্ষিণে, ক্যানিয়ন সিটি নামে এলাকায় কয়েক হাজার বছর ধরে ফার্স্ট নেশনস গোত্রের লোকেরা বসবাস করত। নিকটবর্তী এলাকায় মৌসুমি মৎস্য ঘাঁটি ছিল। ফ্রেডেরিক শোয়াটকা ১৮৮৩ সালে মাইলস গিরিখাদ অতিক্রমণের জন্য পরিবহনপথ আবিষ্কার করেন। স্বর্ণ অভিযানের পূর্বে একাধিক গোত্রের মানুষ এখানে বসবাস করত।
১৮৯৬ সালের আগস্টে স্কুকাম জিম, টাগিস চার্লি ও জর্জ ওয়াশিংটন কারম্যাক ক্লোন্ডাইকে সোনা আবিষ্কার করেন। প্রথমে সোনা অনুসন্ধানকারীরা চিলকুট পথ ব্যবহার করলেও ১৮৯৭ সালের জুলাইয়ের দিকে হোয়াইট হর্সে ঘাঁটি নির্মাণ শুরু হয়।
হোয়াইটহর্সের পশ্চিমে তামা আবিষ্কারের কাজও শুরু হয়। ১৮৯৮ সালের ৬ জুলাই জ্যাক ম্যাকলিনটায়ার ও ১৮৯৯ সালের ১৬ জুলাই স্যাম ম্যাকগি প্রথম তামা আবিষ্কারের দাবি করেন। এসময় দুইটি ট্র্যাম লাইনও নির্মিত হয়। প্রথমটি নির্মিত হয় ক্যানিয়ন সিটি থেকে শুরু হয়ে হোয়াইট হর্স নদী পর্যন্ত বিস্তৃত করে ইউকন নদীর পূর্ব তীরে ৮ কিলোমিটার এলাকা পর্যন্ত। দ্বিতীয়টি নির্মিত হয় ইউকন নদীর পশ্চিম তীরে। ক্যানিয়ন সিটিতে বসতি স্থাপন শুরু হলেও ১৯০০ সালে হোয়াইটহর্সে হোয়াইট পাস রেলপথের নির্মাণকাজ সম্পন্ন হলে ঐ বসতি স্থাপন বন্ধ হয়ে যায়।
১৮৯৮ সালের মে মাসে স্ক্যাগওয়ে ও হোয়াইটহর্স সংযোগকারী হোয়াইটহর্স ও ইউকন রুট সরু গজের নির্মাণকাজ শুরু হয়। ১৮৯৯ সালের মে মাসের দিকে বেনেট হ্রদের দক্ষিণ তীরেও নির্মাণকাজের সূচনা ঘটে।
মায়াপুর চন্দ্রোদয় মন্দির

শ্রী শ্রী চন্দ্রোদয় মন্দির কলকাতা থেকে ১৩০ কি.মি দূরে মায়াপুর চন্দ্রোদয় মন্দির অবস্থিত। এটি জলঙ্গী নদীর তীরে অবস্থিত ইসকন দ্বারা নবনির্মিত নগরী। নদীয়া জেলায় অবস্থিত শ্রীধাম নবদ্বীপ শ্রী চৈতন্য মহাপ্রভুর জন্মস্থান হিসেবে খ্যাত তাহার পাশ্বে স্থিত। মায়াপুরের প্রধান পর্যটন কেন্দ্র এই মন্দির। আন্তর্জাতিক কৃষ্ণভাবনামৃত সংঘ ইসকন সদর দপ্তর হলো এই মায়াপুর চন্দ্রোদয় মন্দির।
মন্দিরটি ভারতীয় রাজ্য পশ্চিমবঙ্গের নদীয়া জেলায় গঙ্গা ও জলঙ্গী নদীর সঙ্গমে গাঙ্গেয় বদ্বীপ অঞ্চলে অবস্থিত। বদ্বীপ অঞ্চল গড়ে সমুদ্রপৃষ্ঠ থেকে উপরে অবস্থিত। গঙ্গা নদী মন্দির চত্বরের পশ্চিম পার্শ্বে প্রবাহিত হয়, অন্যদিকে জলঙ্গী নদী দক্ষিণ পার্শ্বে প্রবাহিত হয়।
অভয়চরণারবিন্দ ভক্তিবেদান্ত স্বামী প্রভুপাদ বিংশ শতাব্দীতে মায়াপুরকে একটি তীর্থস্থান হিসাবে প্রতিষ্ঠা করেছিলেন। মন্দির বা মন্দির চত্বরটি বেশকিছু ব্বহবন ভবন ও অবকাঠামো নিয়ে গঠিত, যেগুলি হল শ্রী শ্রী রাধা মাধব মন্দির, শ্রীল প্রভুপাদের পুষ্প সমাধি মন্দির ও শ্রীলা প্রভুপাদের ভজন কুটির। এছাড়াও বৈদিক তারামণ্ডল মন্দির বা "টেম্পেল অব বৈদিক প্ল্যানেটরিয়াম" নামের একটি নির্মাণাধীন বৃহৎ মন্দির মায়াপুর চন্দ্রোদয় মন্দির চত্বরের অন্তর্গত রয়েছে।
শ্রী শ্রী রাধা মাধব মন্দিরে অষ্ট সখী পরিবৃত রাধা মাধবের মূর্তি রয়েছে রয়েছে। মাধব (কৃষ্ণ) বাঁশি বাজানোর ভঙ্গিতে দাঁড়িয়ে আছে, এবং তার বাম পার্শ্বে রাধা দাঁড়িয়ে আছে। এই মন্দিরের মাঝখানে দয়াময় নৃসিংহদেবের মূর্তি রয়েছে। মন্দিরে ১৯৮৬ খ্রিস্টাব্দে ডাকাতদের আক্রমণের পর নৃসিংহদেবের মূর্তি এখানে স্থাপন করা হয়েছিল। শ্রীল প্রভুপাদের পুষ্প সমাধি মন্দিরে শ্রীল প্রভুপাদের একটি বড় আকারের পিতলের মূর্তি পূজা করা হয়েছে। সমাধি মন্দিরে বিস্তৃত বাগান রয়েছে। সমাধির ভিতরে একটি বড় ডায়োরামা প্রদর্শনী শ্রীল প্রভুপাদের জীবন এবং ইসকনকে প্রতিষ্ঠার জন্য তার সংগ্রামকে চিত্রিত করে। মন্দিরের বাইরের দেয়ালগুলি শ্রীমদ-ভাগবতমের বিভিন্ন বর্ণনা টেরা-কোটা শিল্পের মাধ্যমে সজ্জিত রয়েছে। ভজন কুটির হল খড়ের কুঁড়েঘর, যেখানে প্রথম প্রধান ভবন (লোটাস বিল্ডিং) নির্মিত হওয়ার সময় শ্রীল প্রভুপাদ ১৯৭২ থেকে ১৯৭৬ সাল পর্যন্ত ছিলেন। শ্রীল প্রভুপাদের নির্দেশ অনুসারে এখানে একটি ২৪ ঘন্টা কীর্তন অনুষ্ঠিত হয়। কুটিরে নিম কাঠের দ্বারা নির্মিত নিতাই গৌরসুন্দরের মূর্তি রয়েছে। বৈদিক তারামণ্ডল মন্দিরে রাধাকৃষ্ণের মূর্তি রয়েছে।
জলঙ্গী নদীর তীরে অবস্থিত এই মন্দির। প্রভুপাদের উদ্যোগে ও প্রচেষ্টার ফলে ১৯৬৭ সালে প্রতিষ্ঠিত হয় এই মন্দির। ৩৫ তলা বাড়ির সমান এই মন্দির। এই মন্দিরে অনেক ভক্ত ইউরোপ ও আমেরিকা থেকে আসেন। বৈদিক তারামণ্ডল মন্দির বর্তমানে নির্মাণাধীন রয়েছে। পুরোপুরি কাজ শেষ হলে এই মন্দিরই হবে বিশ্বের দ্বিতীয় উচ্চতম মন্দির বা ধর্মস্থান এবং বৃহত্তম হিন্দু মন্দির। নদীয়া অবস্থিত নবদ্বীপ ধাম শ্রী চৈতন্য মহাপ্রভুর জন্মস্থান হিসেবে খ্যাত। আন্তর্জাতিক কৃষ্ণ ভবনামমৃত সংঘ ইস্কনের সদর দপ্তর হলো এই মায়াপুর চন্দ্রোদয় মন্দির।
হান্স জিমার

হান্স ফ্লোরিয়ান জিমার (জার্মান উচ্চারণ: হান্স ফ্লোরিয়ান ৎসিমার; জন্ম ১২ সেপ্টেম্বর ১৯৫৭) একজন মার্কিন সুরকার ও রেকর্ড প্রযোজক। তিনি ইলেকট্রনিক সঙ্গীতের শব্দের সাথে ঐতিহ্যবাহী ঐকতান বাদকদলের আয়োজনের সমন্বয়ের জন্য প্রসিদ্ধ। ১৯৮০-এর দশক থেকে তিনি ১৫০-এর অধিক চলচ্চিত্রের সুর করেছেন। তার উল্লেখযোগ্য কাজ হল "দ্য লায়ন কিং", যার জন্য তিনি ১৯৯৫ সালে শ্রেষ্ঠ মৌলিক সুর বিভাগে একাডেমি পুরস্কার অর্জন করেছেন, "ক্রিমসন টাইড", "দ্য পাইরেটস অব দ্য ক্যারিবিয়ান ধারাবাহিক", "গ্ল্যাডিয়েটর", "ডার্ক নাইট ত্রয়ী", "ইনসেপশন", "ইন্টারস্টেলার", এবং "ডানকার্ক"। তিনি চারটি গ্র্যামি পুরস্কার, তিনটি ক্ল্যাসিকাল ব্রিট পুরস্কার, দুটি গোল্ডেন গ্লোব পুরস্কার ও একটি একাডেমি পুরস্কার অর্জন করেছেন। "দ্য ডেইলি টেলিগ্রাফ" তাদের শীর্ষ ১০০ জীবন্ত প্রতিভাবান ব্যক্তি তালিকায় তার নাম অন্তর্ভুক্ত করে।
জিমার ১৯৫৭ সালের ১২ই সেপ্টেম্বর পশ্চিম জার্মানির ফ্রাঙ্কফুর্ট আম মাইনে জন্মগ্রহণ করেন। শৈশবে তিনি কোনিংস্টাইন-ফাল্কেনস্টাইনে বসবাস করতেন। সেখানে তিনি বাড়িতে পিয়ানো শিখতেন, কিন্তু অল্প কিছুদিন আনুষ্ঠানিক শিক্ষা নেন কারণ তিনি আনুষ্ঠানিক শিক্ষার ধারা অপছন্দ করতেন। জিমার সুইজারল্যান্ডের ক্যান্টন বার্নের আন্তর্জাতিক বোর্ডিং স্কুল একোল দ্যুমানিতে পড়াশোনা করেন। কৈশোরে তিনি লন্ডনে চলে যান এবং সেখানে হার্টউড হাউজ স্কুলে পড়াশোনা করেন। শৈশবে তিনি এননিও মোররিকোনের চলচ্চিত্রের সুর দ্বারা প্রভাবিত হন এবং উল্লেখ করেন "ওয়ান্স আপন আ টাইম ইন দ্য ওয়েস্ট" চলচ্চিত্রের সুর তাকে চলচ্চিত্র সুরকার হওয়ার পিছনে অনুপ্রেরণা যোগিয়েছে।
১৯৯৪ সালে ওয়াল্ট ডিজনি অ্যানিমেশন স্টুডিওজ "দ্য লায়ন কিং" চলচ্চিত্রের সুরারোপের জন্য জিমারকে প্রস্তাব দেয়। এটি জন্য তার প্রথম সুরারোপিত অ্যানিমেশন চলচ্চিত্র। এই কাজের জন্য জিমার একাধিক পুরস্কার অর্জন করেন, তন্মধ্যে রয়েছে শ্রেষ্ঠ মৌলিক সুর বিভাগে একাডেমি পুরস্কার, গোল্ডেন গ্লোব পুরস্কার এবং দুটি গ্র্যামি পুরস্কার। ১৯৯৭ সালে এই সুরটি ব্রডওয়েতে এই চলচ্চিত্রের সঙ্গীতনাট্য সংস্করণের জন্য ব্যবহার করা হয়, যা ১৯৯৮ সালে শ্রেষ্ঠ সঙ্গীতনাট্য বিভাগে টনি পুরস্কার অর্জন করে। ২০১২ সালের এপ্রিল মাস পর্যন্ত "দ্য লায়ং কিং"-এর সঙ্গীতনাট্য সংস্করণটি সর্বকালের সর্বোচ্চ আয়কারী ব্রডওয়ে নাটক, যা $৮৫৩.৮ মিলিয়ন আয় করেছে।
পল টেলর

জোনাথন পল টেলর (; জন্ম: ৮ আগস্ট, ১৯৬৪) লিচেস্টারশায়ারের অ্যাশবি-ডি-লা-জোখ এলাকায় জন্মগ্রহণকারী সাবেক ইংরেজ আন্তর্জাতিক ক্রিকেটার। ইংল্যান্ড ক্রিকেট দলের অন্যতম সদস্য ছিলেন তিনি। ১৯৯০-এর দশকের শুরুরদিকে সংক্ষিপ্ত সময়ের জন্যে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ইংরেজ কাউন্টি ক্রিকেটে ডার্বিশায়ার ও নর্দাম্পটনশায়ার দলের প্রতিনিধিত্ব করেন। দলে তিনি মূলতঃ বামহাতি ফাস্ট-মিডিয়াম বোলার হিসেবে খেলতেন। এছাড়াও, বামহাতে নিচেরসারিতে ব্যাটিং করতেন পল টেলর।
১৯৮৪ সাল থেকে ২০০১ সাল পর্যন্ত পল টেলরের প্রথম-শ্রেণীর খেলোয়াড়ী জীবন চলমান ছিল। আঠারোটি মাস কাউন্টি ক্রিকেটে সফলতার সাথে খেলার স্বীকৃতিস্বরূপ তাকে ভারত গমনার্থে ইংল্যান্ড দলে রাখা হয়। শক্ত মজবুত গড়নের অধিকারী হিসেব বুক স্ফীত করে বোলিং কর্মে অগ্রসর হতেন। অফ স্ট্যাম্প বরাবর বেশ নিখুঁত ভঙ্গীমায় বল ফেলতেন ও উভয় দিক দিয়েই বোলিং করতে পারঙ্গমতা প্রদর্শন করতেন। ২০০১ সালে প্রথম একাদশের পক্ষে সর্বশেষ মৌসুম খেলার পূর্বে নিয়মিতভাবে পঞ্চাশ উইকেট লাভের মাইলফলক স্পর্শ করেছেন। দলের উদ্বোধনী বোলার হিসেবে ত্রিশের কোঠায় স্পর্শ করেও স্বাস্থ্য সচেতনতার পরিচয় দিয়েছেন। সচরাচর আট নম্বরে ব্যাটিংয়ে নামতেন।
ডার্বিশায়ারের পক্ষে খেলোয়াড়ী জীবনের সূত্রপাত ঘটান। তবে, ঐ দলে নিয়মিত খেলোয়াড় হিসেবে তাকে রাখা হয়নি ও ১৯৮৭ সালে তাকে অব্যাহতি দেয়া হয়। এরপর তিনি মাইনর কাউন্টি ক্রিকেটে স্টাফোর্ডশায়ারের পক্ষে খেলেন। ১৯৯০ সালে ন্যাটওয়েস্ট ট্রফির শিরোপা বিজয়ে নর্দান্টসের পক্ষে চমকপ্রদ খেলা উপহার দেন। এ পর্যায়ে বামহাতি সিম বোলিং করে ০/৯২ বোলিং পরিসংখ্যান গড়েন। তাসত্ত্বেও, ১৯৯১ সালে তাকে দলের পক্ষে যুক্ত করা হয়। কাউন্টি ক্রিকেটে তার পুনরায় অংশগ্রহণ বেশ ফলপ্রসূ হয়েছিল। এক পর্যায়ে তাকে ভারত গমনার্থে ইংল্যান্ড দলের সদস্য করা হয়।
সমগ্র খেলোয়াড়ী জীবনে দুইটিমাত্র টেস্ট ও একটিমাত্র একদিনের আন্তর্জাতিকে অংশগ্রহণ করেছেন পল টেলর। ২৯ জানুয়ারি, ১৯৯৩ তারিখে কলকাতায় স্বাগতিক ভারত দলের বিপক্ষে টেস্ট ক্রিকেটে অভিষেক ঘটে তার। এরপর, ১৬ জুন, ১৯৯৪ তারিখে লর্ডসে সফরকারী নিউজিল্যান্ড দলের বিপক্ষে সর্বশেষ টেস্টে অংশ নেন তিনি। এছাড়াও, ২০ মার্চ, ১৯৯৩ তারিখে মোরাতুয়ায় স্বাগতিক শ্রীলঙ্কা দলের বিপক্ষে একমাত্র একদিনের আন্তর্জাতিকে অভিষেক ঘটে তার।
কলকাতা টেস্টে খেলার সুযোগ হয় তার। তবে, ঐ টেস্টে ইংল্যান্ডের বোলারদের সাথে তিনিও ব্যর্থ হন ও তার দল পরাজিত হয়। ১৯৯৪ সালে নিউজিল্যান্ডের বিপক্ষে আরও একটি খেলায় অংশ নেন। তবে, ঐ সময়ে দলীয় অধিনায়ক মাইক অ্যাথারটন তার উপর খুব কমই বিশ্বাস রাখতে পেরেছিলেন। লর্ডস টেস্টে বোলিংয়ে মিতব্যয়ীতার স্বাক্ষর রাখেন ও স্টিভ রোডসের সাথে অষ্টম উইকেটে শেষ অর্ধ-ঘণ্টা জুটি গড়ে দলের পরাজয়কে রোধ করলেও তাকে আর ইংল্যান্ডের পক্ষে খেলানো হয়নি। ফলশ্রুতিতে, তাকে আবারও কাউন্টি ক্রিকেটে ফিরে আসতে হয়েছিল।
১৯৯০-এর দশকে ধারাবাহিকভাবে উইকেট লাভ করেছেন। স্বাস্থ্য সচেতন ও বামহাতি সিম বোলার হিসেবে নিখুঁতভাবে বোলিং কর্মে অগ্রসর হতেন। নর্দাম্পটনশায়ারের পক্ষে এগারো মৌসুমে পাঁচ শতাধিক প্রথম-শ্রেণীর উইকেট পান। ২০০১ সালে তাকে অব্যাহতি দেয়া হয়।
ক্রিকেট খেলার পাশাপাশি ফুটবলেও পারদর্শী ছিলেন পল টেলর। চার্নউড সানডে লীগে কোলরটন হলের পক্ষে রবিবাসরীয় সকালে ফুটবল খেলায় অংশ নিতেন।
সোডিয়াম ডাইক্রোমেট

সোডিয়াম ডাইক্রোমেট একটি অজৈব যৌগ যার রাসায়নিক সংকেত NaCrO । সাধারণত এই লবণটিতে দুই অণু কেলাস-জল থাকে। তাই সোডিয়াম ডাইক্রোমেট লবণের সংকেত NaCrO·2HO এই ভাবে লেখা হয়। কার্যত সমস্ত ক্রোমিয়াম আকরিক থেকে প্রথমে সোডিয়াম ডাইক্রোমেট লবণ তৈরি করা হয়। পরে এই লবণ থেকে ক্রোমিয়ামের সব যৌগ এবং ক্রোমিয়ামঘটিত পদার্থ প্রস্তুত করা হয়। সোডিয়াম ডাইক্রোমেট এবং পটাশিয়াম ডাইক্রোমেট দেখতে প্রায় একই রকম। এমনকি এদের মধ্যে বিক্রিয়াশীলতায় খুব মিল দেখা যায়। তবে পটাশিয়াম লবণের চেয়ে সোডিয়াম লবণ জলে প্রায় কুড়ি গুণ বেশি দ্রবণীয় এবং সোডিয়াম ডাইক্রোমেটের তুল্যাঙ্ক ভারও কম।
ক্রোমিয়াম (III) অক্সাইডযুক্ত আকরিকগুলি থেকে বাণিজ্যিকভাবে সোডিয়াম ডাইক্রোমেট প্রস্তুত করা হয়। প্রথমে ক্রোমিয়াম আকরিকে বাতাসের উপস্থিতিতে প্রায় ১০০০ ডিগ্রি সেন্টিগ্রেড তাপমাত্রায় ক্ষারের সঙ্গে গলানো হয়। ক্ষার হিসাবে সাধারণত সোডিয়াম কার্বনেট ব্যবহার করা হয়:
2CrO +  4NaCO  +  3O   ->   4NaCrO +  4CO
এর ফলে ক্রোমিয়াম দ্রবীভূত হয়ে সোডিয়াম ক্রোমেটের লবণ তৈরি হয় এবং এটিকে গরম জলের সাহায্যে দ্রবীভূত করে সোডিয়াম ক্রোমেটের দ্রবণ হিসাবে আলাদা করা হয়। এই পর্যায়ে, আকরিকের অন্যান্য উপাদান যেমন অ্যালুমিনিয়াম এবং আয়রনের যৌগগুলি খুব কম দ্রবণীয় হওয়ায় এগুলি অবশেষ হিসাবে থেকে যায়। সোডিয়াম ক্রোমেটের দ্রবণে সালফিউরিক অ্যাসিড যোগ করলে বা কার্বন ডাই অক্সাইড পরিচালিত করলে সোডিয়াম ডাইক্রোমেট তৈরি হয়:
2NaCrO +  2CO +  HO   ->   NaCrO  +  2NaHCO
2NaCrO +  HSO   ->   NaCrO  +  NaSO + HO
সোডিয়াম ডাইক্রোমেট কেলাস হিসাবে আলাদা করা হয়। এইভাবে, বার্ষিক কয়েক লক্ষ টন সোডিয়াম ডাইক্রোমেট উৎপন্ন করা হয়।
ডাইক্রোমেট এবং ক্রোমেট লবণ জারক পদার্থ। চামড়ার ট্যানিংয়ের জন্য, প্রথমে সালফার ডাই অক্সাইড দিয়ে সোডিয়াম ডাইক্রোমেটকে বিজারিত করা হয়।
জৈব সংশ্লেষণের ক্ষেত্রে, এই যৌগট বেনজাইলিক এবং অ্যালইলিক যৌগের কার্বন-হাইড্রোজেন বন্ধনকে জারিত করে কার্বনিল অনুষঙ্গ যৌগ তৈরি করে। উদাহরণস্বরূপ, ২,৪,৬-ট্রাইনাইট্রটলুইন জারিত হয়ে সংশ্লিষ্ট কার্বোঅক্সিলিক অ্যাসিড তৈরি হয়। একইভাবে ২,৩-ডাইমিথাইলন্যাপথালিন সোডিয়াম ডাইক্রোমেট দ্বারা জারিত হয়ে ২,৩-ন্যাপথালিনডাইকার্বোঅক্সিলিক তৈরি হয়।
সোডিয়াম ডাইক্রোমেট দ্বারা জারিত হয়ে সেকেণ্ডারী অ্যালকোহল সংশ্লিষ্ট কিটোনে পরিণত হয় যেমন, মেনথল থেকে মেনথোন, ডাইহাইড্রকোলেস্টেরল থেকে কোলেস্টেরন।
3 RCHOH + CrO + 2 H → 3 RC=O + CrO + 4 HO
পটাশিয়াম লবণের থেকে সোডিয়াম ডাইক্রোমেটের প্রধান সুবিধা হলো এটি জলে এবং অ্যাসিটিক অ্যাসিডের মতো ধ্র‌ুবী দ্রাবকে বেশি দ্রবণীয়।
সমস্ত ষড়যোজী ক্রোমিয়াম যৌগের মতো, সোডিয়াম ডাইক্রোমেট ক্যান্সার সৃষ্টিকারী পদার্থ।
রাম সাহাই

রাম সাহাই ছিলেন একজন ভারতীয় রাজনীতিবিদ। ভারতীয় জাতীয় কংগ্রেসের সদস্য হিসেবে তিনি ভারতীয় সংসদের উচ্চকক্ষ রাজ্যসভায় মধ্যপ্রদেশের প্রতিনিধিত্ব করেছিলেন। তিনি ভারতের গণপরিষদের সদস্য হিসেবে মধ্যভারতের প্রতিনিধিত্বকারী ছিলেন।
রোহিণী কুমার চৌধুরী

রোহিণী কুমার চৌধুরী ছিলেন একজন ভারতীয় রাজনীতিবিদ। ভারতীয় জাতীয় কংগ্রেসের সদস্য হিসেবে তিনি ভারতের সংসদের নিম্নকক্ষ লোকসভাতে আসামের গৌহাটীর প্রতিনিধিত্ব করেছিলেন। তিনি ভারতের গণপরিষদেরও সদস্য ছিলেন।
আরিয়ালুর জেলা

আরিয়ালুর জেলা দক্ষিণ ভারতে অবস্থিত তামিলনাড়ু রাজ্যের ৩৮ জেলার একটি‌। জেলাটির সদর এবং প্রশাসনিক দপ্তর আরিয়ালুর শহরে অবস্থিত। জেলাটি ১৯৪০ বর্গ কিলোমিটার ক্ষেত্রফল জুড়ে বিস্তৃত।
চোল সাম্রাজ্যের রাজা প্রথম রাজেন্দ্র চোল কর্তৃক নির্মিত গঙ্গাইকোণ্ড চোলপুরম মন্দিরটি এই জেলায় অবস্থিত একটি ইউনেস্কো বিশ্ব ঐতিহ্যবাহী স্থান। প্রাগৈতিহাসিক যুগের প্রাপ্ত জীবাশ্মের জন্য এই জেলাটি ঐতিহাসিকদের কাছে যথেষ্ট গুরুত্বপূর্ণ। জেলাটিতে বহু বৃহদাকার কম্বোজ প্রাণীর জীবাশ্ম অন্তত পক্ষে একটা জীবাশ্মকৃত ডাইনোসরের ডিম, সাউরোপোডা এবং থেরোপোডা ডাইনোসরের দেহের বিভিন্ন অংশের পৃথক পৃথক জীবাশ্ম আবিষ্কৃত হয়েছে। প্রাপ্ত এই জীবাশ্মগুলি সংরক্ষণ করার জন্য উৎখনন স্থলের নিকটে কীলপাড়ুরে একটি জাদুঘর নির্মাণ করা হয়েছে। আরিয়ালুর সিমেন্ট শিল্প এবং জয়ঙ্কোণ্ডম লিগনাইট আকরিকের খনির জন্য বিখ্যাত৷
২০০১ খ্রিস্টাব্দের ১লা জানুয়ারি তারিখে পেরম্বালুর জেলা থেকে আরিয়ালুর জেলা পৃথক করা হলেও প্রশাসনিক কারণে ২০০২ খ্রিস্টাব্দের ৩১শে মার্চ জেলা দুটিকে একত্রিত করা হয়৷ পুনরায় ২০০৭ খ্রিস্টাব্দের ২৩শে নভেম্বর তারিখে পেরম্বালুর জেলা থেকে আরিয়ালুর জেলা গঠন করা হয়৷ জেলাটির উত্তর ও উত্তর-পূর্বে রয়েছে কডলুর জেলা, দক্ষিণ ও দক্ষিণ-পূর্বে রয়েছে তাঞ্জাবুর জেলা, দক্ষিণ-পশ্চিম দিকে রয়েছে তিরুচিরাপল্লী জেলা এবং পশ্চিম দিকে রয়েছে পেরম্বালুর জেলা৷
দক্ষিণ ভারতের তামিলনাড়ুর জয়ঙ্কোণ্ডমের গঙ্গাইকোণ্ড চোলপুরম অবস্থিত বৃহদীশ্বর মন্দিরটি শিবের নামে উৎসর্গীকৃত একটি হিন্দু মন্দির৷ ১০৩৫ খ্রিস্টাব্দ নাগাদ প্রথম রাজেন্দ্র চোল দ্বারা নির্মিত এই মন্দিরটি তার নতুন রাজধানীর একটি সৌন্দর্য৷ চোল সাম্রাজ্যের সময়কালে নির্মিত এই মন্দিরটি একাদশ শতাব্দীতে নির্মিত জয়ঙ্কোণ্ডম থেকে ৭০ কিলোমিটার দক্ষিণ-পশ্চিমে তাঞ্জোরের বৃহদীশ্বর মন্দিরের অনুরূপ ও একই নামবিশিষ্ট৷ গঙ্গাইকোণ্ড চোলপুরমে অবস্থিত মন্দিরটি তাঞ্জাবুরের বৃহদীশ্বর মন্দিরের থেকে আকৃতিতে ছোট হলেও সূক্ষ্ম ও পরিশীলিত৷ উভয়ই দক্ষিণ ভারতে অবস্থিত দ্রাবিড়ীয় স্থাপত্যশৈলীতে নির্মিত বৃহত্তর শিবমন্দিরগুলির মধ্যে গণ্য৷
২০১১ খ্রিস্টাব্দের ভারতের জনগণনা অনুসারে আরিয়ালুর জেলার জনসংখ্যা ছিল ৭,৫৪,৮৯৪ জন, যা মোটামুটি ভাবে গায়ানা রাষ্ট্রের বা আমেরিকা যুক্তরাষ্ট্রের আলাস্কা রাজ্যের জনসংখ্যার সমতুল্য। জনসংখ্যার ভিত্তিতে এটি ভারতের ৬৪০ টি জেলার মধ্যে ৪৯১তম স্থান অধিকার করেছে। জেলাটির জনঘনত্ব । ২০০১ থেকে ২০১১ খ্রিস্টাব্দের মধ্যে এই জেলার জনসংখ্যা বৃদ্ধির হার ছিল ৮.৫৪ শতাংশ। প্রতি হাজার পুরুষে এই জেলায় নারী সংখ্যা ১০১৫ জন। জেলাটির মোট সাক্ষরতার হার ৭১.৩৪ শতাংশ যেখানে পুরুষ সাক্ষরতার হার ৮১.২৩ শতাংশ এবং নারী সাক্ষরতার হার ৬১.৭৪ শতাংশ। মোট জনসংখ্যার ১০.৭৪ শতাংশ ৬ বৎসর অনূর্ধ্ব শিশু। জনসংখ্যা অনুযায়ী তপশিলি জাতি এবং তপশিলি উপজাতির শতকরা ভাগ যথাক্রমে ২৩.৩ ও ১.৪। ২০১১ খ্রিস্টাব্দে তামিলনাড়ুর তৎকালীন ৩২ টি জেলার মধ্যে এটি তৃতীয় ন্যূনতম জনসংখ্যা বিশিষ্ট জেলা। জেলার সর্বাধিক জনবহুল শহর হল জয়ঙ্কোণ্ডম।
বিশাল পান্ড্য

বিশাল পান্ড্য হলেন একজন ভারতীয় চলচ্চিত্র পরিচালক এবং চিত্রনাট্যকার, যিনি টি-সিরিজের প্রযোজনা সংস্থার অধীনে হেট স্টোরি ২, হেট স্টোরি ৩, ওয়াজাহ তুম হো ও হেট স্টোরি ৪ পরিচালনা করেছেন 
২০০৯ সালে তিন: লাভ, লাইস, বিশ্বাসঘাতকের মাধ্যমে বিশাল পাণ্ড্যের পরিচালনায় তাঁর অভিষেক।
৫ বছর পরে ২০১৪ এর ইরোটিক থ্রিলার ফিল্ম হেট স্টোরি ২-তে দ্বিতীয় সুযোগ পেয়েছিল, যা টি-সিরিজের মালিক ভূষণ কুমার এবং বিক্রম ভট্ট প্রযোজনা করেছিলেন। ছবিটি ২০১২ স্লিপার হিট হেট স্টোরির সিক্যুয়াল ছিল। ছবিটির নেট মোট ২২.৯০ কোটি ছিল এবং বক্স অফিস ইন্ডিয়া তাকে "গড়" হিসাবে ঘোষণা করেছিল। 
হেট স্টোরি 2 এর সাফল্যের পরে, পান্ড্য ২০১৫ এরোটিক থ্রিলার হেট স্টোরি ৩ পরিচালনা করেছিলেন। ছবিটি হেট স্টোরি (ফিল্ম সিরিজ) এর তৃতীয় কিস্তি ছিল। ছবিটি বক্স অফিস ইন্ডিয়া একটি "হিট" হিসাবে ঘোষণা করেছিল। 
তিনি লিখেছেন এবং পরিচালনা করেছেন 2016 এরোটিক থ্রিলার ওয়াজাহ তুমি হো । ১৪ কোটি স্বল্প বাজেটে নির্মিত হলেও ছবিটি বক্স অফিসে দুর্দান্ত পারফর্ম করতে ব্যর্থ হয়েছিল এবং বক্স অফিস ইন্ডিয়া তাকে "ফ্লপ" হিসাবে ঘোষণাও করেছিল। 
২০১৮ সালে, তিনি হেট স্টোরি ৪ পরিচালনা করেছিলেন যা মিশ্রিত থেকে নেতিবাচক পর্যালোচনাগুলির সাথে খোলা হয়েছিল।